text:
KAPITULO 7
Saray Paraan ed Panagpulong—Pangusar ed Amin a Paraan Pian Napulongan Iray Totoo
1, 2. (a) Anton paraan so inusar nen Jesus pian napulongan to ray dakel a totoo? (b) Panon ya inalig na saray matoor ya disipulo na Kristo so alimbawa to, tan akin?
INASINGGERAN na dakel a totoo si Jesus diad gilig na dayat, balet ta linmugan ed baloto tan inmarawi daiset. Akin? Amta to ya napakasil na tapew na danum so boses to tan mas malinew a narengel na dakel a totoo so mensahe to.—Basaen so Marcos 4:1, 2.
2 Diad saray taon antis tan kayarin niletneg so Panarian, inalig na saray matoor ya disipulo na Kristo so alimbawa to. Angusar ira na saray epektibon paraan pian nipulong so maong a balita na Panarian ed dakel a totoo. Diad panangiwanwan na Ari, tuloytuloy so iyaaligwas tan iyaadapta na totoo na Dios ed panguuman na saray sirkumstansya tan balon teknolohiya. Labay tayon napulongan so mas dakel a totoo antis ya onsabi anggaan. (Mat. 24:14) Imanoey pigaran paraan ya inusar tayo pian napulongan iray totoo inerman so kawalaan da. Isipen met iray paraan no panon mon naalig so pananisia na saramay matoor ya angipulong ed maong a balita nensaman.
Panagpulong ed Mas Dakel a Totoo
3. Akin ya seguradon adismaya iray onkokontrad katuaan ed impangusar tayoy newspaper?
3 Newspaper. Manlapu nen 1879, ipa-publish la nen Brother Russell tan saray kakaiba to so Watch Tower, pian ipasabi mensahe na Panarian ed dakel a totoo. Balet manga sakey dekada antis na 1914, mapatnag ya inmaneobra na Kristo iray bengatla pian nipulong so maong a balita ed mas dakel ya totoo. Ginmapo iratan ya agawa nen 1903. Diad saman ya taon, hinamon nen Dr. E. L. Eaton si Charles Taze Russell diad pigaran serye na debati nipaakar ed doktrina na Biblia. Si Eaton et spokesman na sakey a grupoy Protestante iran ministro ed Pennsylvania. Diad sulat tod si Russell, oniay imbaga to: “Naisip ko ya paninteresan a maong na totoo so debati ed publiko nipaakar ed saramay tepet ya nandumaan tay pakatalos.” Naisip met nen Russell tan saray kakaiba to ya seguradon nainteresan iray totoo, kanian inyuksoy dan i-publish iray debati diad popular ya newspaper a The Pittsburgh Gazette. Sinmikat iray artikulo ed newspaper tan talagan makakombinse iray malinew ya eksplinasyon nen Russell ed katuaan na Biblia kanian inyopresi na newspaper ya sinimban i-publish iray sermon nen Russell. Seguradon adismayan maong iray onkokontrad katuaan!
Kasabi 1914, masulok a 2,000 ya newspaper so mangipa-publish na sermon nen Russell
4, 5. Anton kualidad so impanengneng nen Russell, tan panon a naalig na saray walaan na responsabilidad so alimbawa to?
4 Ag-abayag, dakel a newspaper so malabay ya mangi-publish ed saray sermon nen Russell. Kasabi 1908, inreport na Watch Tower ya saray sermon et regular lan ipa-publish ed “labinsakey ya newspaper.” Balet, insuheri ed si Russell na saray agagin pamilyar ed panag-imprintay newspaper ya iyalis to ray opisina na Society ed Pittsburgh diad mas baleg a syudad pian mas dakel ya newspaper so nayarin mangi-publish ed nibased Biblia iran artikulo. Kayari ton inkonsidera itan ya suhestion da tan arum ni ran bengatla, inyalis nen Russell iray opisina diad Brooklyn, New York, nen 1909. Antoy resulta? Pigaran bulan labat kayari inyalis da, wala lay 400 ya newspaper a mangipa-publish ed saray sermon, tan amayamay ni inmarum. Sanen niletneg so Panarian nen 1914, masulok lan 2,000 ya newspaper ed apatiran lenguahe so mangipa-publish ed saray sermon tan artikulo nen Russell!
5 Antoy importantin naaralan tayod satan? Maabig no aligen na saray walaan na responsabilidad ed organisasyon na Dios so kapaabebaan nen Russell. Panon? No manggawa ray importantin desisyon, nepeg dan ikonsideray simbawa na arum.—Basaen so Uliran 15:22.
6. Antoy epektod si Ora na saray katuaan ya im-publish ed saray newspaper?
6 Saray katuaan na Panarian ya im-publish ed saraman ya newspaper et inuman toy bilay na totoo. (Heb. 4:12) Singa bilang, sakey si Ora Hetzel ya abautismoan nen 1917 ed amayamay ya akaamtad katuaan panamegley na saraman ya artikulo. Oniay imbaga nen Ora: “Kayari kasal mi, binisitak si nanay ko diad Rochester, Minnesota. Tan asabian kon mankakatli na artikulod newspaper. Sermon iraman nen Russell. Impaliwawa nen nanay ko iray naaralan tod saraman.” Inawat nen Ora iray katuaan ya naaralan to tan diad manga 60 taon et matoor ton impulong so Panarian na Dios.
7. Akin ya inkonsidera lamet na saray mangidadaulo no kasin usaren ni ray newspaper?
7 Nen 1916, lapud duaran inkagawa et inkonsidera lamet na saray mangidadaulo no kasin usaren ni ray newspaper pian nipulong so maong ya balita. Unona, kapetapetangan na Sankamundoan a Guerra ed saman kanian mairap so pangaliw na suplay ed pan-imprinta. Nen 1916, oniay probleman impaimano na newspaper department tayo ed Britain: “Masulok labat lan 30 ya newspaper natan so mangipa-publish ed saray Sermon. Tan nayarin ondaiset ni ya lapud ombibili so papel.” Komadua, inatey si Brother Russell nen Oktubre 31, 1916. Kanian oniay inyanunsio na The Watch Tower ya Disyembre 15, 1916: “Natan ta anggapo lay Brother Russell, anggapo lay i-publish ya sermon to [ed saray newspaper].” Anggaman anampot iyan paraan na panagpulong, nantultuloy ya inmaligwas iray arum ya paraan, singa say “Photo-Drama of Creation.”
8. Panon ya ginawa so “Photo-Drama of Creation”?
8 Pangipabantay na saray litrato. Manga taloran taon ya imparaan nen Russell tan saray kakaiba to so “Photo-Drama of Creation,” ya in-release nen 1914. (Uli. 21:5) Saman ya Drama et kombinasyon na onggagalaw iran litrato, sound rekording, tan de-kolor iran glass slide. Nilasus so akitulongan ed pangiyaktod saray eksena ed Biblia ya impalabas, tan wala ni ray impilan ayayep. Oniay sakey ya report nen 1913: “Diad sakey a baleg ya zoo, inusar so amayamay ya ayep pian manggaway Motion talking pictures nipaakar ed si Noe ya kaibad palabas.” Saray nilasus ya nanduruman glass slide ya inusar ed palabas et sansakey ya kinoloran na saray artist ed London, New York, Paris, tan Philadelphia.
9. Akin ya dakel a panaon tan kuarta so inusar ed impanggaway “Photo-Drama”?
9 Akin ya dakel a panaon tan kuarta so inusar ed impanggaway “Photo-Drama”? Oniay impaliwawad sakey ya resolusyon ed saray kombension nen 1913: “Say intalonan maong na saray newspaper ed Amerika ya impluensyaay kanonotan na totoo panamegley na saray cartoon tan litrato, . . . ontan met ed onsisikat tan labalabay na totoon moving pictures so pakapatnagan ya epektibo iratan tan, panisiaan mi a bilang progresibon managpulong tan managbangat na Biblia, nepeg min iter so siento porsienton suporta mid saray moving pictures tan stereopticon slide bilang epektibo tan balibalin paraan ya usaren na saray ebanghelisador tan managbangat.”
10. Panon karakel so akabantay ed “Photo-Drama”?
10 Legan na 1914, inagew-agew ya impabantay so “Photo-Drama” ed 80 syudad. Ngalngali waloran milyon ed United States tan Canada so akabantay. Diad saman met a taon, impabantay so “Photo-Drama” ed Australia, Britain, Denmark, Finland, Germany, New Zealand, Norway, Sweden, tan Switzerland. Wala met so pinasimplin bersion na Drama parad saray angkelag ya baley. Anggapoy motion picture ed satan. Tinawag itan ya “Eureka Drama.” Mas daiset so gastos ed satan tan mas mainomay ya ibiahe. Kasabi 1916, say “Photo-Drama” tan “Eureka Drama” et impatalos ed Armenian, Dano-Norwegian, French, German, Greek, Italian, Polish, Spanish, tan Swedish.
Legan na 1914, impabantay so “Photo-Drama” ed saray napnapno ya auditoryum
11, 12. Antoy epekto na “Photo-Drama” ed sakey ya kalangweran, tan antoy alimbawan impanengneng to?
11 Baleg so epekto na “Photo-Drama” ya French ed 18 años ya si Charles Rohner. Imbaga to: “Impabantay itan ed lugar mi, diad baley na Colmar, Alsace, France. Dia ni labat ed gapo, pandinayewan ko lay malinew ya inkipresenta na saray katuaan ed Biblia.”
12 Bilang resulta, abautismoan si Charles tan nen 1922, nanlingkor ya sigpot-panaon. Say sakey ed saray sankaunaan ya asainmin to et say pitulongan ed pangipabantay na “Photo-Drama” ed France. Oniay imbaga nen Charles: “Pigapigaray trabahok: pan-violin, account servant, tan literature servant. Niasain ak met ya manpadeen ed saray manbantay antis ya onggapoy programa. Legan na intermision, mangipapaway kami na literatura. Mangiyaasain kami na sakey ya brother o sister ed kada seksion na hall. Kada sakey et walay awit ton literatura tan asinggeran toy amin ya walad seksion. Tan diad puerta na hall et wala ray lamisaan ya napno na literatura.” Nen 1925, naimbitaan si Charles ya manlingkor ed Bethel diad Brooklyn, New York. Sikatoy niasain ya mangidaulod orchestra parad balon istasyon na radyo ya WBBR. Kayari tayon apantongtongay alimbawa nen Brother Rohner, maabig no itepet tayo, ‘Kasin mabulos ak ya mangawat ed antokaman ya asainmin ya iter ed siak pian nipulong so mensahe na Panarian?’—Basaen so Isaias 6:8.
13, 14. Panon ya inusar so radyo pian ipulong so maong a balita? (Nengnengen met iray kahon ya “ Saray Programa ed WBBR” tan “ Agnalinglingwanan ya Kombension.”)
13 Radyo. Nen 1920’s, kalkalnan tinmunda so pangipapabantay ed “Photo-Drama,” balet ta inggapoy pangusar ed radyo pian ipulong so maong a balita na Panarian. Nen Abril 16, 1922, nan-broadcast ed radyo si Brother Rutherford diad Metropolitan Opera House a walad Philadelphia, Pennsylvania. Manga 50,000 so akadngel ed paliwawan “Minilyon a Manbibilay Natan so Aglan Balot Ompatey.” Insan nen 1923, agawa so sankaunaan ya impangi-broadcast ed sesyon na kombension. Nilikud ed panguusar ed saray komersyal ya istasyon, nandesisyon iray mangidadaulo ya maabig no mangipaalagey tayoy sarili tayon istasyon diad Staten Island, New York, tan inrehistro bilang WBBR. Say sankaunaan ya impan-broadcast et nen Pebrero 24, 1924.
Nen 1922, manga 50,000 so akadngel ed paliwawa ed radyo ya “Minilyon a Manbibilay Natan so Aglan Balot Ompatey”
14 Oniay gagala na WBBR ya nabasad The Watch Tower ya Disyembre 1, 1924: “Manisia kami ya say radyo so sankamuraan tan sankaepektiboan ya paraan na pangipulong ed mensahe na katuaan.” Onia ni nabasad saman: “No linawa na Katawan so pangipaalagey na arum nin istasyon na radyo pian iyabawag so katuaan, sikatoy manggaway paraan pian walay gastosen.” (Sal. 127:1) Kasabi 1926, anemira lay istasyon na radyo na saray totoo nen Jehova. Duara ed United States—WBBR ed New York tan WORD diad asingger ed Chicago. Say apatira et walad Canada, diad Alberta, British Columbia, Ontario, tan Saskatchewan.
15, 16. (a) Antoy reaksion na saray klero ed Canada ed panbro-broadcast tayod radyo? (b) Antoy nitulong na saray sermon ed radyo diad panagpulong ed kaabungan?
15 Sayan malaknab ya impangi-broadcast ed katuaan na Biblia et naimano na saray klero na Kakristianoan. Oniay inkuan nen Albert Hoffman a kabisado toy kimey ed istasyon na radyo diad Saskatchewan, Canada: “Ondadakel lan ondadakel iray makakapikabat ed Saray Estudyante na Biblia [tawag ed Saray Tasi nen Jehova nensaman]. Baleg ya pantasi so agawaan anggad 1928, sanen dinesdes na saray klero iray opisyal ya kanselaey lisensia na amin ya istasyon na Saray Estudyante na Biblia ed Canada.”
16 Balet anggano insara iray istasyon na radyo tayod Canada, tuloytuloy ya im-broadcast iray nibased Biblia ya sermon panamegley na saray komersyal ya istasyon. (Mat. 10:23) Pian magmaliw ya mas epektibo iraman ya programa, akalistad The Watch Tower tan The Golden Age (natan et tatawagen ya Onliing!) iray istasyon na radyo a mangibro-broadcast ed katuaan na Biblia. Diad ontan et napaseseg na saray publisher iray pupulongan da ya ondengel na sermon diad radyo ra. Antoy epekto na satan? Oniay imbaga na Bulletin (natan et tatawagen ya Ministeryo Tayo ed Panarian) ya Enero 1931: “Say impangusar ed radyo et talagan akatulong ed saray agagin manpupulong ed kaabungan. Dakel ya report so naawat ed opisina a mangibabagan wala ray dinmengel, tan lapud arengel day sermon nen Brother Rutherford, tatalaranan da la iray libron iyopresid sikara.” Deneskribe na Bulletin so panag-broadcast ed radyo tan panagpulong ed kaabungan bilang “say duaran epektibon paraan na panagpulong na organisasyon na Katawan.”
17, 18. Anggaman anguman iray sirkumstansya, panon ya siansia nin inusar so radyo ed panagpulong?
17 Legan na 1930’s, dakel so kinmontrad panguusar tayoy komersyal iran istasyon na radyo. Kanian diad kasampotan na 1937, inyadapta na totoo na Dios so kimey da ed manguuman ya sirkumstansya. Intunda ray pangusar ed komersyal iran istasyon na radyo tan mas nampokus irad panagpulong ed kaabungan. * Anggaman ontan, siansia nin mausa-usar so radyo ed pangipupulong na mensahe Panarian ed pigaran ararawi tan agnasasabin lugar. Alimbawa, manlapud 1951 anggad 1991, regular ya manbro-broadcast na saray nibased Biblia ya paliwawa so sakey ya istasyon ed West Berlin, Germany pian narengel na saray manaayam ed tatawagen nensaman ya East Germany so mensahe na Panarian. Manlapud 1961 tan diad sinmublay a masulok ya 30 taon, sinimban manbro-broadcast so sakey ya istasyon na radyo ed Suriname, South America na 15-minuton programa a mangiyaabawag ed katuaan na Biblia. Manlapud 1969 anggad 1977, akapanggawa so organisasyon na masulok ya 350 ya akarekord iran programa ed radyo diad seryen “Amin a Kasulatan et Makagunggona.” Diad America, 291 ya istasyon na radyo ed 48 ya state so angi-broadcast ed saray programa. Nen 1996 walay istasyon na radyo ed Apia, capital city na Samoa a walad South Pacific, ya mangibro-broadcast na sinimban programa ya atemaay “Ebat ed Saray Tepet Mod Biblia.”
18 Diad pansamposampot na koma 20 ya siglo, aliwa lan manunan uusaren ed panagpulong so radyo. Balet, walay balon teknolohiya a lapud satan et posiblin napulongan iray mas dakel ya totoo.
19, 20. Akin ya ginawa na totoo nen Jehova so jw.org tan panon kaepektibo itan? (Nengnengen met so kahon ya “ JW.ORG.”)
19 Internet. Nen 2013, masulok ya 2.7 bilyon ya totoo, ngalngali 40 porsiento na populasyon na mundo so akakonektad Internet. Unong ed pigaran impantantiya, manga duaran bilyon so mani-Internet panamegley na saray mobile device, singa saray smartphone tan tablet. Tuloytuloy nin ondadakel so mani-Internet ed interon mundo, balet ta sankapelesan so idarakel na manguusar na mobile Internet connection ed Africa, ya masulok lan 90 milyon. Lapud saratan ya teknolohiya, nauman so paraan na pakakaawat na impormasyon na dakel a totoo.
20 Manlapud 1997, inusar na totoo nen Jehova iyan paraan na pangipasabi impormasyon. Nen 2013, available la so Web site ya jw.org ed manga 300 a lenguahe, tan nayari man-download na nibase ed Biblia iran impormasyon diad masulok ya 520 a lenguahe. Kada agew, masulok ya 750,000 so ombibisitad site. Kada bulan, nilikud ed pambabantay na saray video, masulok ya 3 milyon ya kompleton libro, 4 milyon ya kompleton magasin, tan 22 milyon ya rekording so ida-download.
21. Antoy naaralan mod eksperiensya nen Sina?
21 Say Web site et nagmaliw ya epektibon paraan na panangipulong ed maong a balita na Panarian na Dios, anggan diad saray bansan sebel so kimey tayo. Singa bilang, nen kagapoy 2013, anengneng na sakey ya lakin manngaran na Sina so jw.org tan tinmawag ed world headquarters ya walad America pian mantepet na kaaruman ya impormasyon nipaakar ed Biblia. Akin et nikadkaduma iyan tawag? Ta Muslim si Sina tan manaayam ed arawdawin baley ya sebel so kimey na Saray Tasi nen Jehova. Antoy resulta na intawag to? Walay ginawan uksoyan pian sikatoy iyaralan na Biblia na sakey a Tasi ed America a mamiduad sakey simba. Gagawaen day panagaral panamegley na Internet video service.
Pambabangat ed Saray Indibidual
22, 23. (a) Kasin sinalatan na saray paraan ya inusar tayo so panagpulong ed kaabungan? (b) Panon ya benendisyonan na Ari iray sagpot tayo?
22 Saray paraan ya inusar tayo pian napulongay dakel a totoo, singa saray newspaper, “Photo-Drama,” programa ed radyo, tan Web site et agnayarin onsalat ed panagpulong ed kaabungan. Akin? Lapud aaligen na totoo nen Jehova so alimbawa nen Jesus. Aglabat nampulong ed grupo na totoo; sikatoy nampokus ya tulongan so kada indibidual. (Luc. 19:1-5) Impasal met nen Jesus iray disipulo to ya gawaen met itan, tan inikdan to ray mensahen ipulong da. (Basaen so Lucas 10:1, 8-11.) Singa apantongtongan ed Kapitulo 6, naynay ya impaseseg na saray mangidadaulo ed saray lingkor nen Jehova so personal a pitongtong.—Gawa 5:42; 20:20.
23 Sanlasus taon kayarin niletneg so Panarian, masulok ya 7.9 milyon ya publisher so aktibon mibibiang ed pambabangat nipaakar ed saray gagala na Dios. Talagan benendisyonan na Ari iray inusar tayon paraan pian iyabawag so Panarian. Singa aralen tayod onsublay iran kapitulo, angitarya met so Ari na saray kagawaan ya nakaukolan tayo pian nipulong so maong a balita diad kada nasyon, tribu, tan lenguahe.—Apo. 14:6.
^ par. 17 Nen 1957, nandesisyon iray mangidadaulo ya isara so sankasampotan ya istasyon na radyo tayon WBBR ed New York.


c: text/html

text:
“Komon . . . Gawaen Ton Matalona so Amin a Planom”
“Manliket kan maong ed si Jehova, tan iter tod sika iray pirawat na pusom.”
1. Antoy kaukolan ya desisyonan na sakey ya kabataan nipaakar ed bilay to, balet akin ya agto kaukolan so masyadon manpaga? (Nengnengen so litratod gapo na artikulo.)
SIKAYO ran kabataan, seguradon amta yo ya antis kayon manbiahe et mas maong no iplano yo no iner so laen yo. Say bilay et singa pambiahe, tan say panaon na pamplano no iner so laen mo et no kabataan ka ni. Siempre, aliwan mainomay so manplano. Oniay imbaga na kabataan a sister ya si Heather: “Makapataktakot. Kaukolan moy mandesisyon no antoy gawaen mod bilay mo.” Balet agka nepeg ya ontakot. Imbaga nen Jehova ed saray totoo to: “Agka ompapaga, ta siak so Dios mo. Pabiskegen ta ka, on, tulongan ta ka.”
2. Panon mon amta ya labay nen Jehova ya manplano ka parad maliket ya arapen?
2 Papasesegen ka nen Jehova ya magmaliw a marunong no manplano ka parad arapen. (Ecl. 12:1; Mat. 6:20) Labay ton magmaliw kan maliket. Prupruebaan itan na saray balibalin nanenengneng, narerengel, tan natatawayan tayo ed saray pinalsa to. Isip mo met ya talagan sikatoy manmamalasakit ed sikatayo tan ibabangat toy sankaabigan ya bilay. Balet oniay imbaga nen Jehova ed saramay agmangawat na bilin to: “Pinili yo no antoy agko panliketan. . . . Manliket iray lingkor ko, balet nabaingan kayo. Oneyag ed liket iray lingkor ko lapud maabig a kipapasen na puso.” (Isa. 65:12-14) Nirarayew si Jehova no saray totoo to et magmaliw a marunong ed saray desisyon da.
SARAY PLANO YA MAMALIKET ED SIKA
3. Anto ray labay nen Jehova ya iplanom?
3 Anto ray labay nen Jehova ya iplanom? Pian magmaliw ya maliket iray totoo, kaukolan dan nakabat so Dios tan matoor iran manlingkor ed sikato. Ontan so inkapalsa tayo. (Sal. 128:1; Mat. 5:3) Baleg so pidumaan tayo ed saray ayayep, ya kontento la ran mangan, oninum, tan mananak. Labay na Dios ya naliketan ka diad pamplanom na arum ni ran bengatla likud ed saratan. Say Amalsa ed sika et “Dios na aro” tan “maliket a Dios,” ya ginawa to so too “unong ed indengan to.” (2 Cor. 13:11; 1 Tim. 1:11; Gen. 1:27) Magmaliw kan maliket no aligen moy maaron Dios tayo. Kasin aliknam la so ibabaga na Biblia ya: “Mas makapaliket so mangiter nen say mangawat”? (Gawa 20:35) Tua itan ed bilay na too. Kanian labay nen Jehova ya saray planom et akapokus ed pangipanengneng na panangaro ed arum tan ed Dios.
4, 5. Antoy amaliket ed si Jesus?
4 Angipanengneng si Jesus na perpekton alimbawa ed sikayo ran kabataan. Nen sikatoy ugaw ni, seguradon nanggalaw tan nan-enjoy met. Ibabaga na Salita na Dios ya walay “panaon na panelek . . . tan panaon na pansayaw.” (Ecl. 3:4) Inmapit met si Jesus ed si Jehova panamegley na impanaral tod Kasulatan. Nen 12 so taon to, saray managbangat ed templo et mankelkelaw “ed pakatalos to tan ed saray ebat to” nipaakar ed espiritual iran bengatla.
5 Binmaleg a maliket si Jesus. Antoy amaliket ed sikato? Say sakey et lapud amta ton labay na Dios ‘ya iyabawag toy maong a balita ed saray mairap-bilay tan ipawil toy pakanengneng na saray bulag.’ (Luc. 4:18) Say panggawa ed panlabayan na Dios so amaliket ed sikato. Nabasa ed Salmo 40:8 so nalilikna to: “Say panggaway linawam, O Dios ko, so panliliketan ko.” Labalabay nen Jesus ya ibangat ed totoo so nipaakar ed Ama ton walad tawen. (Basaen so Lucas 10:21.) Aminsan, kayari ton imbangat ed sakey a bii so nipaakar ed dugan panagdayew, imbaga tod saray disipulo to: “Say kanen ko et say panggaway linawa na samay angibaki ed siak tan say panumpal ed kimey to.” (Juan 4:31-34) Say pangipanengneng na panangaro ed Dios tan ed arum so amaliket ed si Jesus. Seguradon atan met so mamaliket ed sika.
6. Akin et makatulong no itongtong mod saray eksperiensyadon agagi iray planom ed arapen?
6 Dakel a Kristiano so nagmaliw a maliket lapud nampayunir ira nen kabataan ni ra. Sarag mon itongtong ed sikara iray planom. “Agnasumpal iray plano no anggapoy pantotongtong, balet walay nagawaan no dakel so mananimbawa.” (Pro. 15:22) Nayarin ibaga ed sika na sarayan maespiritual ya agagi ya dakel so naaralan mo no manlingkor kan full-time tan minabang kad satan legay bilay mo. Dakel so naaralan nen Jesus ed Ama to nen wadman ed tawen, tan nantultuloy nin akaaral legan na ministeryo to diad dalin. Singa bilang, naaralan to ya makapaliket ya sabien so puso na totoo panamegley na maong a balita tan makapaliket so pansiansian matoor legan a nasusubok. (Basaen so Isaias 50:4; Heb. 5:8; 12:2) Aralen tayo so pigaran klase na full-time a panaglingkor ya nayarin mamaliket a maong ed sika.
NO AKIN YA SANKAABIGAN SO PANAGGAWAY BABANGATAN
7. Akin et labalabay na dakel a kabataan so panaggaway babangatan?
7 Imbaga nen Jesus: “Onla kayo . . . tan ibangat yo iray totoo . . . pian magmaliw iran disipulok.” (Mat. 28:19, 20) No planom ya gawaen a karera so panaggaway babangatan, sankaabigan itan lapud mangigloria itan ed Dios. Singa ed arum ya karera, kaukolan moy panaon pian magmaliw kan marunong. Oniay imbaga na sakey ya brother a manngaran na Timothy ya ginmapon nampayunir nen tinedyer ni: “Labalabay koy manlingkor a full-time ed si Jehova, ta lapud satan et nipapanengneng koy panangarok ed sikato. Nen unaan et mair-irap koy mangigapo na panangiyaral na Biblia, balet ag-abayag nen inmalis ak ed arum ya teritorya, diad loob labat na sakey bulan et pigara lay iyaaralan ko. Say sakey et onaatendi lad Kingdom Hall. Kayari na duay bulan ya impanaral kod Bible School for Single Brothers, * akaawat ak na balon asainmin ya ditan et walay nigapok ya apatiran iyaaralan. Labalabay kon bangatan iray totoo, ta nanenengneng ko no panon iran uumanen na masanton espiritu.”
8. Antoy ginawa na arum a Kristianon kabataan pian sigpot iran makapibiang ed panaggaway babangatan?
8 Wala ray Kristianon kabataan ya nanaral na arum a lenguahe. Singa bilang, oniay insulat nen Jacob a taga North America: “Nen pitoy taon ko, dakel so Vietnamese ya kaklasek. Labay kon ibagad sikara so nipaakar ed si Jehova, kanian ag-abayag et implanok ya aralen so lenguahe ra. Baleg ya akatulong ed impanaral ko so pangikokomparak na English ed Vietnamese ya edisyon na Say Panag-bantayan. Akikaaro ak met ed saray agagi ya walad asingger ya Vietnamese-language congregation. Nampayunir ak nen 18 ko. Ag-abayag et nanaral ak ed Bible School for Single Brothers. Akatulong iya ed asainmin ko natan bilang payunir, ya siak labat so elder ed Vietnamese-language group. Mankelaw so dakel a Vietnamese lapud amtak so lenguahe ra. Patutuloyen da ak, tan mabetbet et nigagapok so panangiyaral na Biblia. Arum ni ingen et inmaligwas ya anggad bautismo.”
9. Anto ray naaralan mo no mibibiang ka ed panaggaway babangatan?
9 No mibibiang ka ed panaggaway babangatan, naaralan mo so maabig ya panagkimey, maong ya pitotongtong, no panon kan nawalaay kompiyansa, tan magmaliw ya mataktika. (Pro. 21:5; 2 Tim. 2:24, paimanod leksab) Balet say panaggaway babangatan et lalon makapaliket lapud nanaaralan mo no panon mon pruebaan so papanisiaan mo base ed Biblia. Naaralan mo met no panon so magmaliw a maapit ya kakimeyan nen Jehova.—1 Cor. 3:9.
10. Panon kan magmaliw a maliket ed panaggaway babangatan anggan diad mairap ya teritorya?
10 Naliketan ka nin siansia ed panaggaway babangatan anggano daiset labat ed teritorya yo so mangaawat ed maong a balita. Say panaggaway babangatan et teamwork. Interon kongregasyon so manaanap na saray nayarin magmaliw ya disipulo. Anggano sakey labat ya agi so nayarin akaromog, amin et akibiang ed panag-anap kanian nayarin manliket so amin. Singa bilang, si Brandon et siameran taon ya nampayunir ed agmaawat ya teritorya. Imbaga to: “Labalabay koy manpulong na maong a balita lapud atan so pagagawa nen Jehova ed sikatayo. Nampayunir ak ya tampol kayarik a naneskuela. Panliliketan kon pasesegen iray kabataan ya brother ed kongregasyon mi tan nanengneng so iyaaligwas dad espiritual. Kayarik ya nanaral ed Bible School for Single Brothers, akaawat ak na balon asainmin bilang payunir. Tua ya agak balot akaromog ed teritorya mi na inmaligwas anggad bautismo, balet agawaan itan na arum. Maliket ak ta implanok so sigpot a pibiang ed panaggaway babangatan.”
SARAY NAYARIN RESULTA NA PLANOM
11. Anton klase na sagradon panaglingkor so nai-enjoy na dakel a kabataan?
11 Dakel ni paraan ya makapanlingkor tayod si Jehova. Singa bilang, dakel ya kabataan so manboboluntaryo ed konstruksion. Kaukolan so nilasus ya balon Kingdom Hall. Say pangipaalagey ed saratan et sagradon panaglingkor ya mangiglogloria ed Dios tan mamaliket ed sika. Singa arum nin klase na sagradon panaglingkor, makapaliket so mankimey a kaiba iray agagi. Dakel met so naaralan mo ed pankimey ed konstruksion lapud nibabangat kan magmaliw ya maalwar pian agnarisgo, magmaliw ya makulin mantrabaho, tan mikoopera ed saray mangaasikaso.
12. Anto ni arum a klase na panaglingkor so lukas ed saray payunir?
12 Oniay imbaga na sakey a brother a manngaran na Kevin: “Manlapu nen ugaw ak, pangarap ko lay manlingkor a full-time ed si Jehova. Insan ginmapo ak ya nampayunir nen 19 so taon ko. Pian nasuportaan koy sarilik, nantrabaho ak na part-time ed brother a sakey ya managpaalagey. Naaralan koy mangikabit na atep, bintana, tan puerta. Ag-abayag, duay taon ya akaiba ak ed relief team ya ontutulong ed saray naapektoan na bagyo. Mangaapiger kami na saray aderal ya Kingdom Hall tan abung na saray agagi. Nen naamtaan ko ya mankaukolan so South Africa na saray boluntaryo ed konstruksion, nan-aplay ak tan naimbitaan ak ya onla. Diad Africa, kada walay nasumpal min Kingdom Hall ed loob na pigaran simba, onaalis kami lamet ed sakey nin project. Singa kami sakey a pamilya ed konstruksion. Saksakey so panaayaman mi, sankakaiba kamin manaaral na Biblia, tan sankakaiba kamin mantratrabaho. Kada simba, nai-enjoy ko met so manpulong ya kaiba iray agagi ed lugar ya pamboboluntaryoan ko. Saray planok nen ugaw ak ni et amaliket ed siak diad paraan ya agkon balot naisip.”
13. Akin a makapaliket ed saray kabataan so manlingkor ed Bethel?
13 Saray arum ya tinumbok day plano ran manlingkor ya full-time ed si Jehova et wala la natan ed Bethel. Makapaliket so manlingkor ed Bethel lapud amin ya gagawaen ditan et parad si Jehova. Say pamilyan Bethel et ontutulong ya mangitarya na espiritual a naakan. Oniay imbaga na Bethelite a si Dustin: “Ginawak ya goal so manlingkor ya full-time nen siameray taon ko, tan nampayunir ak ka-graduate ko. Kayari na sakey tan kapalduay taon, naimbitaan ak a manlingkor ed Bethel. Dia et naaralan koy man-operate na printing press tan ag-abayag et pati say computer programming. Diad Bethel, panliliketan kon narengel a mismo so iyaaligwas na panaggaway babangatan ed interon mundo. Labalabay koy manlingkor dia ta say gagawaen mi et makakatulong ed totoo ya onapit ed si Jehova.”
ANTO RAY PLANOM PARAD ARAPEN MO?
14. Panon mon niplano so panlingkor ya full-time?
14 Panon mon niplano so panlingkor ya full-time? Baleg a makatulong ed sika iray espiritual a kualidad pian ontalona ka ed sigpot a panaglingkor ed si Jehova. Kanian dapat makuli kan manaral na Salitay Dios, dalepdep mon maong so labay ton ibaga, tan manggawa kay paraan pian nibalikas moy pananisiam diad saray aral ed kongregasyon. Legan kan maneeskuela, nayari kan makalay eksperiensya tan dunong diad pampupulong mo na maong a balita. Aral moy mangipanengneng na interes ed totoo diad mataktikan pantepet ed opinyon da tan ondengel ed ebat da. Sarag mo met so manboluntaryon gawaen so arum a kimey diad kongregasyon, singa say panlinis tan panmintina ed Kingdom Hall. Naliliketan si Jehova ed saramay walaan na mapaabeba tan boluntaryon espiritu. (Basaen so Salmo 110:3; Gawa 6:1-3) Impila nen apostol Pablo si Timoteo ya manlingkor bilang misionero lapud “alay abig so ibabaga na saray agagi” nipaakar ed sikato.
15. Panon kan makapanparaan pian makaromog kay trabaho?
15 Maslak ed saray walad full-time et kaukolan day mantrabaho. (Gawa 18:2, 3) Ompan sarag moy mangala na antikey ya kurso pian makaromog kay part-time a trabaho diad lugar yo. Legan kan manplaplano, sarag moy mantepet ed saray payunir tan ed manangasikaso na sirkito yo. Tepet mo no anto ray praktikal ya trabaho parad saray payunir. Tan singa ibabaga na Biblia, “imatalek mod si Jehova so antokaman a gawaen mo, tan seguradon nasumpal iray planom.”
16. Panon ya say panlingkor a full-time legan ya kabataan ka ni et mangiparaan ed sika parad arum nin responsabilidad diad arapen?
16 Makaseguro ka ya labay nen Jehova a ‘makabemben kan malet’ ed maliket ya arapen. (Basaen so 1 Timoteo 6:18, 19.) No manlilingkor kan full-time, lanang kan makapiulop ed saray wala met ed full-time tan natulongan da kan ontatken ed espiritual. Dakel so akaeksperiensya ya say panlingkor a full-time legan ya kabataan ni et tinmulong ed sikara pian magmaliw a maliket so panangasawa ra. Mabetbet ya saramay nampayunir antis iran mankasal et akapantultuloy a manlingkor ya saniba bilang payunir.—Roma 16:3, 4.
17, 18. Panon a nalalanor so pusom ed antokaman ya iplanom?
17 Nalalanor so pusom ed antokaman ya iplanom. Ibabaga na Salmo 20:4 nipaakar ed si Jehova: “Iter to komon ed sika iray pirawat na pusom tan gawaen ton matalona so amin a planom.” Kanian isip mo no antoy labay mon gawaen ed bilay mo. Nonot mo no antoy gagawaen nen Jehova ed panaon tayo tan no panon kan makapibiang ed panaglingkor ed sikato. Insan iplanom a gawaen no antoy makapaliket ed sikato.
18 Say panlingkor a full-time ed si Jehova et mamaliket ed sika lapud mangiter iya na dayew ed sikato. On, “manliket kan maong ed si Jehova, tan iter tod sika iray pirawat na pusom.”
^ par. 7 Sinalatan na School for Kingdom Evangelizers.

robotstxt: allowed

filter: keep


text:
Pisalamatan a si Jehova so Managdamili Tayo
“O Jehova, . . . sika so Managdamili ed sikami; amin mi et kimey na limam.”—ISA. 64:8.
1. Akin ya si Jehova so sankamaongan ya Managdamili?
NEN Nobyembre 2010, walay ceramic vase ya gawad China nen koma 18 siglo ya labay dan saliwen na ngalngali 70 milyon a dolyar diad London, England. Ipapanengneng to ya a say sakey a bengatlan walad anggan iner tan mamurmura a singa say pitek et sarag na managdamili ya gawaen ya marakdakep tan mabmablin obra-maestra. Balet anggapoy toon managdamili ya makapiparad si Jehova. Nen mansampot lay komanem ya agew na panamalsa na Dios, pinorma toy perpekton too “manlapud dabok [pitek] na dalin” tan inikdan to na pakayarin ipatnag iray kualidad na Nanggawa ed sikato. (Gen. 2:7) Satan ya perpekton too, si Adan, ya ginawa manlapud dalin et manepeg labat ya tawagen ya “anak na Dios.”—Luc. 3:38.
2, 3. Panon tayon naalig so ehemplo na saray magbabawin Israelita?
2 Balet nen nanrebelde si Adan ed Nanggawa ed sikato, abalang toy pribilehyon natawag ya anak na Dios. Anggaman ontan, diad amin ya sinmublay a henerasyon, “walay baleg a grupo” na saray ananak nen Adan ya pinili dan suportaan so soberanya na Dios. (Heb. 12:1) Diad mapaabeban impanpasakop dad Amalsa, impanengneng da ya sikato so labay dan Ama tan Managdamili da, aliwan si Satanas. (Juan 8:44) Say katooran dad Dios et mangipanonot ed samay imbaga nen Isaias nipaakar ed saray magbabawin Israelita: “O Jehova, sika so Ama mi. Sikami so pitek, tan sika so Managdamili ed sikami; amin mi et kimey na limam.”—Isa. 64:8.
3 Natan, amin ya mandadayew ed si Jehova ed espiritu tan katuaan et mansasagpot ya ipatnag met so ontan ya inkamapaabeba tan inkamapasakop. Parad sikara et kagalangan da ya tawagen si Jehova ya Ama tan manpasakop ed sikato bilang Managdamili ra. Kasin ipapasen moy sarilim ya singa anlemek ya pitek ed lima na Dios, ya maliket ya pamoldi pian magmaliw a pananginan ya marakdakep ed pakanengneng to? Kasin ipapasen mo met a saray agagim ed espiritual et peles nin kikimeyan tan momoldien na Dios? Pian nagawaan iratan, aralen tayoy taloran kabiangan ed kimey nen Jehova bilang Managdamili tayo: No panon ton pipilien iray momoldien to, no akin ya momoldien to ra, tan no panon ton gagawaen itan.
PIPILIEN NEN JEHOVA IRAY MOMOLDIEN TO
4. Panon ya pipilien nen Jehova iramay iyaasingger tod sikato? Mangiter na alimbawa.
4 No oobserbaan nen Jehova iray totoo, ag-onnenengneng ed itsura da. Imbes, sikatoy onnenengneng ed puso, say inkatoo na sakey. (Basaen so 1 Samuel 16:7b.) Apruebaan iya nen pinorma na Dios so Kristianon kongregasyon. Inyasingger tod sikato tan ed Anak to so dakel ya indibidual ya singa aglabalabay na totoo. (Juan 6:44) Sakey ed sikara si Saulo ya Fariseo—“managmudmora ed Dios tan managpairap tan agmangikabkabilangan.” (1 Tim. 1:13) Balet say Dios ya “manguusisa ed kapusoan” et agto impasen si Saulo ya anggapoy kana. (Pro. 17:3) Imbes, anengneng na Dios a sikatoy nayarin gawaen ya marakdakep a pananginan—diad tua, ‘sakey a pananginan a pinili’ a mantasi “ed saray nasyon ontan met ed saray arari tan ed saray anak na Israel.” (Gawa 9:15) Arum ed saray impasen na Dios ya nayarin gawaen ya pananginan ya “onkana ed kagalangan” et saray datin buanges, imoral, tan matakew. (Roma 9:21; 1 Cor. 6:9-11) Nen naaralan da so katuaan na Salita na Dios tan impatnag day pananisia, inabuloyan dan si Jehova so manmoldi ed sikara.
5, 6. Panon a say talek tayod si Jehova bilang Managdamili et walaan na epekto ed no panon tayon ipasen iray (a) totoo ed teritorya tayo? (b) agagi tayo?
5 Antoy naaralan tayod saya? No panisiaan tayo a nabasa nen Jehova so walad puso tan iyaasingger tod sikato iramay pipilien to, agtayo nepeg ya husgaan so arum diad teritorya tan diad kongregasyon tayo. Imanoen pay alimbawa nen Michael. “No wala ray oonlad siak ya Tasi nen Jehova,” kuan to, “basta ak labat onaalis tan agko ra iimanoen. Anggapoy galang ko! Insan walay akabat kon pamilya, tan pandinayewan ko ra lapud maomaong so ugali ra. Abigbigla ak nen naamtaan kon Tasi nen Jehova ira! Lapud satan et intepet kod sarilik no akin ya papaliisan ko ray Tasi. Amoriak a kanian onman so impantratok lapud anggapoy amtak ed sikara tan anisia ak ed saray narerengel ko labat, ya aliwan base ed katuaan.” Pian naamtaan nen Michael so tua, nanaral na Biblia. Ag-abayag et inawat toy katuaan tan nanlingkor ya full-time.
6 No awaten tayoy Jehova bilang Managdamili tayo, walay epekto na satan no panon tayon ipasen iray agagi tayo. Kasin ipapasen tayo ra a singa ed pangipapasen nen Jehova, ya agni ra asumpal noagta peles ni labat ya dadamilien? Amta to met so inkatoo na sakey tan no anton klase na too so nayarin pagmaliwan na samay damilien na lima to. Kanian, positibo so pangipapasen nen Jehova ed saray totoo tan agto iimanoen iray kakapuyan da. (Sal. 130:3) Sikatoy naalig tayo no positibo met so pangipasen tayo ed saray lingkor to. Diad tua, makapikimeyan itayo ed Managdamili tayo no suportaan tayo ray agagi diad pansasagpot dan onaligwas ed espiritual. (1 Tes. 5:14, 15) Saray elder ya “regalo a lalaki” et nepeg a magmaliw ya ehemplo ed saya.—Efe. 4:8, 11-13.
AKIN YA MOMOLDIEN ITAYO NEN JEHOVA?
7. Akin ya pisalamatan moy pandidisiplina nen Jehova?
7 Nayarin wala lay nadngel mon oniay imbaga to: ‘Agkon balot naapresya so impandisiplinad siak na atateng ko anggad sanen wala la ray anak ko.’ No diman ondadakel so eksperiensya tayo, mas natalosan tayoy gagala na disiplina tan ipasen tayo itan a singa ed pangipapasen nen Jehova, a satan et panangaro. (Basaen so Hebreo 12:5, 6, 11.) On, lapud inaro itayo nen Jehova bilang ananak to, maan-anos to tayon momoldien. Labay ton magmaliw tayon marunong tan maliket tan sikatoy aroen tayo met. (Pro. 23:15) Agto labay ya manirap tayo; agto met labay ya ompatey tayo bilang ‘ananak ya manepeg ed sanok na Dios,’ lapud ontan so atawir tayod si Adan.—Efe. 2:2, 3.
8, 9. Panon itayon ibabangat nen Jehova natan, tan panon iyan mantultuloy diad arapen?
8 Lapud sikatayo nensaman et ‘ananak a manepeg ed sanok na Dios,’ dakel iray ugali tayon agmakapaliket ed Dios, nayarin arum ed saratan et ugalin singa ayayep! Balet lapud panmomoldi ed sikatayo nen Jehova, anguman tayo; singa tayo la kilaw a karnero. (Isa. 11:6-8; Col. 3:9, 10) Natan et wala tayo lad espiritual a paraiso ya dia et momoldien itayo nen Jehova. Mareen tan maligen so liknaan tayo dia anggano apaliberan tayo na kaugsan. Ontan met, anggan saramay binmaleg ed anggapoy aroan tan magulon pamilya et dia da naeksperiensya so tuan panangaro. (Juan 13:35) Naaralan tayo met ya aroen so arum. Manuna ed amin, akabat tayo si Jehova tan nalilikna tayo natan so panangaro to bilang Ama.—Sant. 4:8.
9 Diad balon mundo, naeksperiensya tayo la so amin ya bendisyon na espiritual a paraiso. Insan nilikud ed espiritual ya paraiso, niwala met la so literal ya paraiso diad panuley na Panarian na Dios. Legan ya napapasimbalo so interon dalin, itultuloy nen Jehova ya moldien iray manaayam ditan, tan dakel so ibangat tod sikara ya no isipen natan et singa imposible. (Isa. 11:9) Gawaen met la na Dios ya perpekto so nonot tan laman tayo pian natalosan tayon maong so ibabangat to tan nagawaan ya amin so panlabayan to. Kanian tuloytuloy tayo komon ya manpasakop ed si Jehova, tan ipanengneng tayon aapresyaen tayoy panmomoldi to bilang panangaro tod sikatayo.—Pro. 3:11, 12.
NO PANON ITAYON MOMOLDIEN NEN JEHOVA
10. Panon ya impatnag nen Jesus so inkaanos tan inkadunong na Sankamaongan ya Managdamili?
10 Singa say sakey ya marundunong a managdamili, amta nen Jehova no anton klase na “pitek” so moldien to, tan mandepende ed satan so gawaen to. (Basaen so Salmo 103:10-14.) Ikokonsidera to ray kakapuyan, limitasyon, tan espiritualidad na kada sakey. Say pangipapasen tod saray agperpekton lingkor to et impanengneng na Anak to. Imanoen no antoy ginawa nen Jesus nen anengneng toy kakapuyan na saray apostol to, lalo la nen aminpiga dan nansasangsangan no siopay atagey ed sikara. No bilang ta anengneng yo ray impansasangsangan da, nibaga yo kasin mauyamo tan mapaabeba irayan lalaki? Balet aliwan negatibo so impangipasen nen Jesus ed sikara. Amta to ya nayarin moldien iray matoor ya apostol diad maaro tan maanos ya pamilin ed sikara tan diad pangimano dad inkamapaabeba to. (Mar. 9:33-37; 10:37, 41-45; Luc. 22:24-27) Kayarin apaoli si Jesus tan nikalbo so masanton espiritu ed saray apostol, say nampokusan da la et no panon dan nagawaan so kimey ya inter ed sikara, aliwan say pakawalaan na atagey ya posisyon.—Gawa 5:42.
11. Panon ya impanengneng nen David ya sikatoy singa anlemek ya pitek, tan panon tayon naalig so alimbawa to?
11 Momoldien nen Jehova iray lingkor to natan panamegley na Salita to, masanton espiritu to, tan Kristianon kongregasyon. Namoldi tayo na Salitay Dios no pansagpotan tayon basaen, dalepdepen, tan patulongan tayod si Jehova ya niyaplika itan. “Nanononotan ta ka legan a wala ak ed dukolan ko,” insulat nen David. “Dadalepdepen ta ka legan na saray panagbantay ed labi.” (Sal. 63:6) Insulat to met: “Idayew koy Jehova, a mamibilin ed siak. Anggan diad labi et ipepetek ak na sankaaraleman a kanonotan ko.” (Sal. 16:7) Inabuloyan nen David ya makasabi ed sankaaraleman ya inkatoo to so simbawa nen Jehova, pian namoldi so sankaaraleman a kanonotan tan liknaan to, anggano ambelbelat so simbawa. (2 Sam. 12:1-13) Talagan maabig ya alimbawa ed sikatayo so inkamapaabeba tan inkamapasakop nen David! Kasin dadalepdepen mo met so Salita na Dios, aabuloyan mon makasabi itan ed sankaaraleman ya inkatoom? Kasin kaukolan mon itultuloy ya gawaen itan?—Sal. 1:2, 3.
12, 13. Panon itayon momoldien nen Jehova panamegley na masanton espiritu tan kongregasyon?
12 Dakel iray paraan ya namoldi itayo na masanton espiritu. Singa bilang, natulongan itayon nawalaan na ugalin singa si Kristo, ya pakapatnagan na bunga na espiritu na Dios. (Gal. 5:22, 23) Kaiba ed satan ya bunga so aro. Inaro tayoy Dios tan labay tayon unoren tan pamoldi ed sikato, ta amta tayon agmakapabelat iray ganggan to. Sarag met na masanton espiritu ya ikdan itayo na biskeg pian nalabanan tayoy impluensya na mundo tan mauges ya espiritu na satan. (Efe. 2:2) Si apostol Pablo, ya nen kalangweran ni et naimpluensyaan ya maong na inkamapaatagey na saray Judion lider na relihyon, et sarag ton ibaga: “Walay biskeg kon arapen so amin a bengatla lapud samay mangiiter ed siak na pakayari.” (Fil. 4:13) Kanian singa si Pablo, tuloytuloy tayon onkerew na masanton espiritu. Dengelen nen Jehova iray nanlapud puso ya pikakasi na saray mauyamo.—Sal. 10:17.
13 Uusaren nen Jehova so kongregasyon tan saray manangasikaso pian moldien so kada sakey ed sikatayo. Singa bilang, no naimano na saray elder ya wala ray problema tayod espiritual, tulongan da tayo—balet aliwan base ed karunongan na too. (Gal. 6:1) Imbes, mapaabeba ran onkekerew ed Dios na aralem a pakatalos tan karunongan. Legan dan sankanonot so situasyon tayo, manre-research ira ed Salitay Dios tan ed saray publikasyon tayo pian nagawaan day ipipikasi da. Diad ontan et niiter da no anton tulong so kaukolan tayo. No onasingger irad sika pian mangiter na maaron tulong, nayarin lapud panangawes mo, kasin awaten moy simbawa da bilang panangaro na Dios ed sika? No gawaen mo itan, ipapanengneng mon singa ka anlemek ya pitek ed lima nen Jehova, akaparaan ya pamoldi parad pankaabigan mo.
14. Anggano walay autoridad nen Jehova ed sikatayo, panon ton rerespetoen so kanepegan tayon mandesisyon?
14 No natatalosan tayo no panon itayon momoldien na Dios, magmaliw ya maong so pipiulop tayod agagi tan panagtrato tayod totoo ed teritorya tayo, kaiba la ray iyaaralan tayo. Nensaman, say managdamili et agbasta mangala na pitek tan pormaen to lan tampol. Iparaan to ni, ekalan to na saray bato tan arum nin dutak. Ontan met so gagawaen na Dios ed kada sakey a malabay ya pamoldi ed sikato. Agto ra pipiliten ya manguman, balet ipapaamta to ray matunong ya prinsipyo to pian nalinisan day bilay da odino sikara lan mismo so manggaway pananguman.
15, 16. Panon ya nipanengneng na saray iyaaralan ya labay day pamoldi ed si Jehova? Mangiter na alimbawa.
15 Imanoen so alimbawa nen Tessie, sister a taga Australia. “Mainomay ya inaral nen Tessie so katuaan ed Biblia,” kuan na agi ya angiyaral ed sikato. “Balet ta ag-onaaligwas—ag-anggan onaatendi ed saray aral! Kanian kayarik ya inisip ya maong tan impikasi, nandesisyon ak ya itundak lan iyaralan. Insan walay makapakelaw ya agawa. Diad samay inisip kon sampot lan panaral mi, impatua ed siak nen Tessie so nalilikna to. Say pakalikna to kuno et singa mankunkunwari labat ta labalabay toy mansugal. Balet natan et nandesisyon ya itunda la iyan bisyo to.”
16 Ag-abayag, ginapoan la nen Tessie so miaral tan ipapanengneng to la ray ugali na Kristiano—anggano balawbalawen na saray kakaaro to. Imbaga ni na samay agi: “Asabi panaon, abautismoan si Tessie tan nagmaliw ya regular payunir, anggan wala ni angkelag ya ananak to.” No lilinisan la na saray iyaaralan so bilay da pian paliketen so Dios, iyasingger to rad sikato tan gawaen to ran marakdakep ya pananginan.
17. (a) Antoy labalabay mod si Jehova bilang Managdamilim? (b) Anto ran kabiangan na panagmoldi so onsublay ya aralen tayo?
17 Diad sayan panaon, wala ni ray banga ya gawad lima, ya inas-asikason ginawa na managdamili. Mipadpara, say Managdamili tayo et maas-asikaso tan maan-anos ya manmomoldi ed sikatayo panamegley na simbawa to tan iimanoen to ray kiwas tayo. (Basaen so Salmo 32:8.) Kasin naliliknam ya interesado ed sika si Jehova? Kasin nanenengneng moy sarilim ya momoldien na maasikason lima to? No ontan, anto ni ran ugali so ontulong ed sikan mansiansian anlemek ya pitek ya mainomay a moldien nen Jehova? Anto ran ugali so nepeg mon paliisan pian agka magmaliw ya anawet odino mairap ya moldien? Tan panon ya makapitulongan iray atateng ed si Jehova diad panmoldi ed ananak da? Aralen iraya ed onsublay ya artikulo.


text:
LEKSION 50
Inligtas nen Jehova si Jehosafat
Si Jehosafat ya ari na Juda et dinederal to ray altar nen Baal tan saray idolo ed amin ya lugar ya sakop to. Labay ton naamtaan na totoo iray ganggan nen Jehova. Kanian imbaki to ray prinsipe tan Levita ed interon Juda pian ibangat dad totoo iray ganggan nen Jehova.
Natatakot ya onlusob ed Juda iray bansa ya kaabay da ta amta ran tutulongan nen Jehova iray totoo to. Iikdan da ni ingen na regalo si Arin Jehosafat. Balet saray Moabita, Ammonita, tan saray manaayam ed Seir et naniiba pian labanan so Juda. Amta nen Jehosafat ya kaukolan toy tulong nen Jehova. Tinipon tod Jerusalem so amin ya lalaki, bibii, tan ugugaw. Inmalagey ed arapan da si Jehosafat tan nampikasi: ‘Jehova, agkami manalo no agmo kami tulongan. Ibagam komon no antoy gawaen mi.’
Inebatan nen Jehova so pikakasi to, ya kuan to: ‘Agkayo natatakot. Tulongan ta kayo. Alagey kayo tan manbantay ki labat. Nengneng yo so pangiligtas kod sikayo.’ Panon iran inligtas nen Jehova?
Diad kaimbuasan, nampili si Jehosafat na saray managkansion tan imbaga ton manmartsa ira ed unaan na saray sundalo. Manlapud Jerusalem et nanmartsa ira paonlad lugar ya panlabanan da, diad Tekoa.
Legan iran maliket ya mankakansion na panangirayew parad si Jehova, akilaban si Jehova parad saray totoo to. Ginulo toy nonot na saray Ammonita tan Moabita kanian sikara lan mismo so nanlalaban, tan inatey iran amin. Balet inligtas nen Jehova iray totoo na Juda, saray sundalo, tan saray saserdote. Abalitaan na amin ya totoo ed saray bansan kaabay da so ginawa nen Jehova, tan amta da ya sikato so milalaban parad totoo to. Panon ya ililigtas nen Jehova iray totoo to? Nandurumay paraan to. Agto kaukolan so tulong na too pian niligtas to ra.
“Agyo kaukolay milaban ed sayan guerra. Omposisyon kayo, alagey kayo labat, tan nengneng yo so panangiliktar nen Jehova parad sikayo.”—2 Awaran 20:17


text:
Saray “Miaayam” et Mankakasakey ed Dugan Panagdayew
“Saray dayo so magmaliw a dumaralos yo tan manag-asikaso na kaubasan yo. Tan sikayoy tawagen bilang saray saserdote nen Jehova.”—ISA. 61:5, 6, NW.
1. Antoy panmoria na arum ed saray dayo, balet akin ya aliwa iya?
SINGA asalambit ed akaunan artikulo, wala ray totoon manguusar ed salitan “dayo” diad agmarespeton paraan, mangipapatnag na panag-insulto, tan panangibaliwala ni ingen. Agpanangipatnag na respeto so pangipasen a mas abebbeba iray totoon nanlapud sananey a bansa. Anggapoy toon mas atagtagey nen say siopaman. Oniay ibabaga na bokletan The Races of Mankind: “Anggano nandurumay rasa na totoo, ibabaga na Biblia ya sanaagi ra.” Anggan walay pandumaan na saray sanaagi, sanaagi ni ran siansia.
2, 3. Antoy panmoria nen Jehova ed saray dayo?
2 Siempre, inerman so kawalaan tayo, walan wala ray dayon nakaulop tayo. Ontan met so situasyon na saray Israelita nensaman ya panamegley na Ganggan et awalaan na espisyal a relasyon ed si Jehova. Limitado so kanepegan na saray aliwan Israelita, ingen unong ed Ganggan kaukolan iran respetoen tan tratoen a patas na saray Israelita. Ontan met so nepeg tayon gawaen natan. Saray tuan Kristiano et nepeg ya agmanangidumaduma. Akin? Inkuan nen apostol Pedro: “Petepeteg ya atebek ko a say Dios et agmanangidumaduma, noagta diad balang nasyon et makapaliket ed sikato so toon ontatakot ed sikato tan manggagawa na inkatunong.”—Gawa 10:34, 35.
3 Agunggonaan iray dayo ed maapit ya impiulop dad saray Israelita. Nipatnag so panmoria nen Jehova ed saya diad saray salita nen apostol Pablo: “Kasin sikatoy Dios labat na saray Judio? Agta sikatoy Dios met na saray totoo na nasyones? On, sikatoy Dios met na saray totoo na nasyones.”—Roma 3:29; Joel 2:32.
4. Akin ya nibagan anggapoy dayo ed “Israel na Dios”?
4 Panamegley na balon sipan, sinalatan na kongregasyon na saray alanaan a Kristiano so bansan Israel bilang say nasyon a pinili na Dios. Tinawag itan ya “Israel na Dios.” (Gal. 6:16) Impaliwawa nen Pablo ya diad sayan balon nasyon et “anggapoy Griego odino Judio, panagsegat odino agpanagsegat, dayo, Escita, aripen, bulos a too, balet si Kristo so amin a bengatla tan sikatoy walad amin.” (Col. 3:11) Kanian, nibagan anggapoy “dayo” diad kongregasyon na saray alanaan a Kristiano.
5, 6. (a) Antoy nayarin isipen na arum nipaakar ed Isaias 61:5, 6? (b) Siopa ray “saserdote nen Jehova” tan saray “dayo” ya abitla nen Isaias? (c) Antoy pamparaan na sayan duaran grupo?
5 Nayarin isipen balet na arum no antoy tutukoyen na kapitulo 61 na libro na Isaias nipaakar ed propesiyan nasusumpal diad Kristianon kongregasyon. Abitlad bersikulo 6 na sayan kapitulo iramay manlingkor bilang “saserdote nen Jehova.” Balet diad bersikulo 5, abitlan wala ray “dayo” ya mitulongan tan mikimey ed sarayan “saserdote.” Antoy labay ya ibaga na saya?
6 Sarayan “saserdote nen Jehova” et saray alanaan a Kristiano ya makaawat na “unonan kioli” tan ‘magmaliw a saserdote na Dios tan say Kristo, tan manuley bilang arari a kaiba to diad sanlibon taon.’ (Apo. 20:6) Dakel met iray matoor a Kristianon walaan na ilalon manbilay diad dalin. Mikikimey tan miuulop irad saray manlingkor ed tawen. Balet lapud say ilalo ra et manbilay diad dalin tan ag-ira kabiangan na “Israel na Dios,” nibagan sikaray dayo. Mabulos iran onsusuporta tan mikikimey ed saray “saserdote nen Jehova” bilang “dumaralos” tan “manag-asikaso na kaubasan” da. Tutulongan da ray alanaan ya igloria so Dios diad panagpulong tan panagbangat na katuaan ed arum. Aanapen tan aasikasoen na saray alanaan tan ‘arum a karnero’ iray totoon malabay ya manlingkor ed Dios diad andi-angga.—Juan 10:16.
“MIAAYAM” LABAT A SINGA SI ABRAHAM
7. Panon a mipara iray Kristiano natan ed si Abraham tan ed arum nin matoor a lingkor na Dios nensaman?
7 Unong a naaralan tayo lad inmunan artikulo, saray tuan Kristiano et ipapasen ya dayo, odino miaayam labat ed sayan mauges a mundo nen Satanas. Singa ra si Abraham tan arum nin matoor a lingkor na Dios nensaman ya nambilay bilang “sangkaili tan miaayam labat ed dalin a kawalaan da.” (Heb. 11:13) Antokaman so ilalo tayod arapen, pribilehyo tayon nawalaay maapit a relasyon ed si Jehova a singa si Abraham. Impaliwawa nen Santiago ya si “‘Abraham et anisia ed si Jehova tan sikatoy impasen a matunong lapud satan,’ tan atawag a ‘kaaro nen Jehova.’”—Sant. 2:23.
8. Antoy insipan ed si Abraham, tan antoy alikna to nipaakar ed satan?
8 Insipan na Dios a diad panamegley nen Abraham tan saray ilalak to, amin ya pamilya ed dalin, aliwan sakey labat a nasyon so nabendisyonan. (Basaen so Genesis 22:15-18.) Anggan diad arapen ni pakagawa na sayan sipan, nanmatalek si Abraham ya nagawa itan. Diad loob na sanlasus a taon, sikato tan say pamilya to et nanayam ed nanduruman pasen. Sikatoy nansiansian kaaro nen Jehova.
9, 10. (a) Panon tayon naalig so ehemplo nen Abraham? (b) Anton imbitasyon so ipapaamta tayod totoo?
9 Anggan ag-amta nen Abraham no kapigay pakasumpal na sipan nen Jehova, agbalot anguman so panangaro tan debosyon tod Dios. Lapud naynay a nononoten nen Abraham a sikatoy miaayam labat, agto nambilay a singa permanentin mibabaley ed arum a nasyon. (Heb. 11:14, 15) Makabat ya aligen so ehemplo nen Abraham. Manbilay ya simpli, ag-alablabas a manpapaga ed materyal iran kaykayarian, posisyon, odino ambisyon! Akin et pansagpotan tayoy tatawagen a “normal” a bilay ed mundon asingger lan mangangga? Akin ya aroen tayoy mundon temporaryo labat? Singa ed si Abraham, walay iilaloan tayon mas marakep ya arapen. Tan akaparaan tayo met a manalagar ed pakagawa na satan.—Basaen so Roma 8:25.
10 Anggad natan, iimbitaan nen Jehova so totoo ed amin a nasyon pian nabendisyonan panamegley na bini nen Abraham. Uusaren to iray alanaan a “saserdote” to, ontan met ed arum a karnero a “dayo” pian ipaamta itan ya imbitasyon ed totoo diad interon mundo ed masulok ya 600 a lenguahe.
AROEN SO TOTOO MANLAPUD AMIN A NASYON
11. Anton panmoria ed saray totood amin a nasyon so impatnag nen Solomon?
11 Diad samay inagurasyon na templo nen 1026 B.C.E., tan unong ed sipan nen Jehova ed si Abraham, atebek nen Solomon ya saray totoo ed amin a nasyon et mibiang diad pangidayew ed si Jehova. Oniay impikasi to: “Arum ni nipaakar ed [dayo], ya aliwa a taga baley mo ya Israel, sano ompaway a manlapu ed arawi a dalin lapu ed kakanaan na ngaran mo, (ta narengelan da so baleg a ngaran mo, tan say makapanyarin limam, tan akaunat a limam), sano onla dia tan mikasi ya arap ed sayan abung, ondengel ka ed tawen a pasen ya ayaman mo, tan gawaen mo komon so unong na amin a say [dayo] ibawag tod sika, pian saray amin a baley ed dalin naamtaan da so ngaran mo, pian ontakot irad sika, singa say baley mo ya Israel, tan pian naamtaan da a saya ya abung ya impaalagey ko sikato so natawag ko ed ngaran mo.”—1 Ara. 8:41-43.
12. Akin et singa “dayo” iray Tasi nen Jehova ed saray bansan panaayaman da?
12 Say dayo et sakey a toon walad sakey a lugar ya aliwan ditan nianak. Saray Tasi nen Jehova et singa dayo. Manaayam irad nanduruman bansa, balet say susuportaan da labat et say Panarian na Dios ed tawen tan say Ari na satan, si Jesu-Kristo. Ag-ira mibabali ed politika, anggan iisipen na arum a kaukolan day mibiang.
13. (a) Antoy gawaen tayo pian agtayo ipasen iray totoo bilang dayo? (b) Antoy orihinal a gagala nen Jehova parad amin a totoo?
13 Nabidbir tayo ray dayo lapud dumay panagsalita, kustombre, itsura, odino panangawes da. Balet, mas importante iray bengatlan piparaan dad amin a totoo nen sarayan pidumaan. Kanian no say imanoen tayo et aliwan say pidumaan tayod sakey a too, sikatoy agtayo ipasen a “dayo.” No amin a totoo et uuleyan la na saksakey a gobierno, anggapo lay ipasen a dayo. Say orihinal a gagala nen Jehova et amin a totoo so magmaliw a saksakey a pamilya diad uley na saksakey a gobierno. Posible kasi ya natan ni labat et anggapo lay toon mangipasen ed arum bilang dayo?
14, 15. Bilang grupo, anto lay agawaan na Saray Tasi nen Jehova?
14 Manbibilay itayod mundon makasarili tan nasyonalistiko, balet makapaliket a naamtaan a wala ray mangaaro ed kapara ran totoo, inerman so nanlapuan da. Tua, mairap ya ekaley panangidumaduma. Oniay inkuan nen Ted Turner, say founder na istasyon ed TV ya CNN nipaakar ed impikimey tod saray totoon nanlapud nanduruman bansa: “Makapalikliket a nakaiba irayan totoo. Agko ipapasen iray tagad arum a bansa bilang ‘dayo,’ noagta bilang kaparan totoo a manaayam ed saksakey a planeta. Parad siak say salitan ‘dayo’ et makapainsulto, kanian ingganggan kod amin ya empleyadok ed CNN ya agda itan uusaren ed panagbalita odino pitotongtong diad loob na opisina. Imbes say salitan ‘internasyonal’ so usaren da.”
15 Diad interon mundo, Saray Tasi nen Jehova labat, bilang grupo, so mangaalig ed pangipapasen na Dios ed amin a totoo. Lapud aaligen day panmoria nen Jehova, nauman day lingon iisipen tan naliliknad arum. Imbes ya agpanmatalkan, pansuspetsaan, odino busolen iray totoon nanlapud arum a bansa, naaralan dan apresyaen so nanduruman ugali tan abilidad da. Kasin papablien mo iyan agawaan na Saray Tasi nen Jehova tan say marakep ya epekto na saya ed pidedeneng mod arum?
SAKEY A MUNDON ANGGAPO LA RAY “DAYO”
16, 17. Antoy kabaliksan na pakasumpal na Apocalipsis 16:16 tan Daniel 2:44 ed sika?
16 Asingger lan milaban ed Dios so amin a bansa diad bakal na Armagedon. (Apo. 16:14, 16; 19:11-16) Masulok a 2,500 taon lay apalabas, impasakbay nen propeta Daniel so pansumpalan na amin a gobierno na totoo. Insulat to: “Dia ed saray agew naani na saratan ya ar-ari, say Dios na tawen mamaalagey naani na sakey a panarian ya anggan kapigan agnaani naderal tan say pananguley to agnaani niiter ed sananey a baley. Balet buybuyaken to naani tan upoten to naani so saraya ya amin a panarian, et sikato so mansiansia lawas.”—Dan. 2:44.
17 Kasin naisip mo la no antoy kabaliksan ed sika na kasumpalan na satan a propesiya? Saray ginawa na totoon ketegan na bansa, a sengegay pagmaliw a dayo na sakey a too et naandi la. Tan anggan wala ni ray pandumaan na totoo, paneknek labat iratan na dakel tan marakdakep a palsay Dios. Lapud sayan makapalikliket ya arapen, napakiwas itayon amin ya gawaey anggaay nayarian tayon idayew tan igloria so Amalsa tayo, si Jehova.
Kasin labalabay mo lan onsabi panaon ya anggapo lay panangidumaduma tan anggapo lay ipasen a “dayo”?
18. Anton alimbawa so mamaneknek ya ag-ipapasen na Saray Tasi nen Jehova so balang sakey a “dayo”?
18 Posible kasin nagawa iyan pananguman ed interon mundo? On, segurado itayon nagawa itan. Natan ni labat et anggapo lay ipapasen na Saray Tasi nen Jehova a “dayo.” Singa bilang, dakel ya angkelag a branch office so inyulop ed arum a branch pian naasikaso tan napaaligwas so kimey na panangipulong ed maong a balita na Panarian. (Mat. 24:14) Sayan desisyon et ag-imbase ed ketegan na saray bansa likud labat no kakaukolanen itan na ley. Sakey met itan a paneknek ya pankakasakeyen na pinili nen Jehova ya ari si Jesu-Kristo so amin a totoo, tan asingger to lan ‘sumpalen so panatalo to.’—Apo. 6:2.
19. Antoy nagagawaan na Saray Tasi nen Jehova lapud katuaan?
19 Nanduruman bansa tan pansasalita so nanlapuan na Saray Tasi nen Jehova, ingen gagawaen day anggaay nayarian dan ipulong so katuaan. Saya so rason no akin a walaan iray pankakasakey ya agbalot nabuyak. (Basaen so Sofonias 3:9.) Sikaray sakey ya internasyonal a pamilya. Anggaman manbibilay irad mauges a mundo, ag-ira kabiangan na satan. Sayan pankakasakey et paneknek a diad balon mundo et anggapo la ray dayo. Kanian, malikeliket so amin a manaayam ed dalin a naeksperiensya so ibabaga na bokletan abitlad gapo ya: “Anggano nandurumay rasa na totoo, ibabaga na Biblia ya sanaagi ra.”—The Races of Mankind.


text:
Branches
Metrobank Head Office
MMetrobank Amber Shaw Boulevard Pasig City Metro Manila Philippines Metrobank Almanza Las PiƱas City Metro Manila Philippines Metrobank Alfaro Salcedo Makati City Metro Manila Philippines Metrobank Alaminos Branch Pangasinan Philippines Metrobank Alabang Town Center Offsite Muntinlupa City Metro Manila Philippines Metrobank Alabang Muntinlupa City Metro Manila Philippines Metrobank San Francisco Agusan Del Sur Branch Philippines Metrobank Agoo La Union Branch Philippines Metrobank Adriatico Malate Metro Manila Philippines Metrobank ADB Extension Office 1 Ortigas Pasig City Metro Manila Philippines
Places in Imus
Cebugle © 2022 · Privacy · Cookie Policy · Terms · About Us


text:
Manggaway Makabat Iran Desisyon
‘Manmatalek ka ed Jehova ed simoon a pusom, tan agka onsasaral ed dilin pakatalos mo.’—ULI. 3:5.
1, 2. Antoy nibagam ed panagdesisyon mo, tan antoy resulta na saratan?
INAGEW-AGEW itayon mandedesisyon. Antoy nibagam ed panagdesisyon mo? Wala ray arum ya sarasarag dan idesisyonay sarili da. Isipen dan kanepegan da itan, tan agda labay ya ipiya itan ed arum. Say arum balet et antakot ya manggaway importante iran desisyon. Kanian manaanap iray tulong diad saray libro odino diad arum a too tan igastosan da ni ingen pian makala iray nakaukolan dan simbawa.
2 Iisipen balet na dakel ed sikatayo ya wala ray agtayo kanepegan ya desisyonan, tan wala met iray sarag tayon desisyonan depende ed labay tayo. (Gal. 6:5) Balet siempre, amta tayon aliwan amin ya desisyon et makabat tan maabig so pansumpalan to.
3. Anto ran instruksion so tutumboken tayo sano mandedesisyon tayo, balet akin et ag-itan mainomay no maminsan?
3 Misalsalamat tayo ran lingkor nen Jehova ta inikdan to itayo na malinew iran instruksion ed saray importantin dedesisyonan ed bilay. No tumboken tayo iratan, makapanggawa tayo na saray desisyon ya mamaliket ed si Jehova tan parad pankaabigan tayo. Balet, ompan wala ray naeksperiensya tayon problema o situasyon ya anggapoy espisipikon simbawad Biblia. No ontan, panoy pandesisyon tayo? Alimbawa, amta tayo ya mauges so mantakew. (Efe. 4:28) Balet ibabaga na arum ya aliwa met a mauges so mangala na agmo gawa no talagan kakkaukolan mo odino agmet mabli. Panon itayon mandesisyon ed saray situasyon ya anggapoy malinew tan espisipikon ganggan ed Biblia? Antoy makatulong ed sikatayo?
MANDESISYON YA WALAY LIMPION PANAGNONOT
4. Antoy nayarin isimbawa na arum sano walay dedesisyonan tayo?
4 Sano nasalita tayod sakey ya agi ya walay importantin dedesisyonan tayo, ompan ibaga ton mandesisyon itayo ya walay limpion panagnonot. Duga itan ya simbawa. Ibabaga na Biblia ya agtayo bastabasta mandedesisyon. Nabasa tayo: “No magangganat kan manggawa, et kakulangan so nagunggonam.” (Pro. 21:25, Maung a Balita) Balet antoy labay ya ibaga na pandesisyon ya walay limpion panagnonot? Kasin say labay ya ibaga na satan et mannonot tayon maong, agmanaapura, magmaliw ya realistiko, tan aralen so situasyon? Tua, importante irayan amin pian dugay desisyon tayo, balet wala ni mas nakaukolan.—Roma 12:3; 1 Ped. 4:7.
5. Akin et aliwan perpektoy panagnonot tayo?
5 Anggapoy toon perpektoy panagnonot to. Lapud makasalanan itayon amin, aliwan perpekto so laman tan nonot tayo. (Sal. 51:5; Roma 3:23) Sakey ni, dati et agkabat na dakel ed sikatayo si Jehova tan saray matunong ya estandarte to lapud “binulag” itayo nen Satanas. (2 Cor. 4:4; Tito 3:3) Kanian no ibase tayo labat iray desisyon tayo ed iisipen tayon duga tan praktikal, ompan aliwa nin siansiay desisyon tayo anggano ninonot tayon maong itan.—Uli. 14:12.
6. Antoy makatulong pian nawalaan itayoy limpion panagnonot?
6 Aliwan perpekto so laman tan nonot tayo, balet si Aman Jehova et perpekto ed ami-amin. (Deu. 32:4) Makapaliket ta tutulongan to itayon manguman pian nawalaan itayoy limpion panagnonot. (Basaen so 2 Timoteo 1:7.) Bilang Kristiano, labay tayo ya limpio so panagnonot, panagkatunongan, tan kiwas tayo. Kanian nepeg tayon aralen ya kontroley panagnonot tan liknaan tayo pian naalig tayoy panagnonot, liknaan, tan kiwas nen Jehova.
7, 8. Mangisalaysay na eksperiensya no panoy dugan pandesisyon anggano dedesdesen itayo na arum tan mairap so situasyon.
7 Niay sakey ya alimbawa. Dakel ya sanasawan mana-abroad so mangisesempet ed kapangiyanak ya anak da pian say mangasikaso et saray kakanayon da. Ontan so gagawaen da pian nitultuloy day mananap na pambilay ed abroad. * Naeksperiensya itan na sakey ya bii ya nananak ed arum ya bansa. Sanen kapananak to, ginmapon nanaral na Biblia tan inmaligwas ed espiritual. Sikato tan say asawa to et dedesdesen na saray kakaaro tan kakanayon da ya isempet imay ugaw ed saray bai tan laki to. Balet naaralan na sayan bii ya say inikdan na Dios na responsabilidad ya mangasikasod anak et say ateng. (Sal. 127:3; Efe. 6:4) Kasin mialig iyan bii ed gagawaen na arum ta singa atan so praktikal? Odino iyaplika toy nanaaralan tod Biblia anggano mairap tan ompan sikatoy balawen na arum? Antoy gawaen mo no sikay walad situasyon to?
8 Na-stress iyan bii lapud panedesdes na arum, kanian nampikasid si Jehova tan kinerew toy panangigiya to. Sanen intongtong to iyan problema to ed mangiyaaral ed sikato tan ed arum nin agagi ed kongregasyon, diman to atalosan no antoy panmoria nen Jehova. Ninonot to met so posiblin epekto ed emosyon na anak to no sikatoy ombaleg ya arawid atateng to. Kayari ton inaral ya maong so ibabaga na Biblia ya onaplikad situasyon to, nandesisyon ya agto isempet so ugaw. Nen naimano na asawan laki so insuportad sikara na saray agagi tan anengneng ton naaasikason maong so anak da, nampaiyaral met la tan iibaan to lan miaral so asawa to.
9, 10. Antoy labay ya ibaga na panagdesisyon ya limpioy panagnonot, tan panon tayon nagawaan itan?
9 Sakey labat itan ya alimbawa, balet ipapanengneng na satan ya say pandesisyon ya walay limpion panagnonot et ag-akadepende ed iisipen tayon praktikal odino ed ibabaga na arum ya duga. Say imperpekton nonot tan puso tayo et singa relo ya mapmaples odino matattantan. No paigiya tayod satan, aliway pansumpalan tayo. (Jer. 17:9) Kanian nepeg tayon seguroen ya say nonot tan puso tayo et igigiya na saray estandarte na Dios.—Basaen so Isaias 55:8, 9.
10 Maabig sirin no tumboken tayo iyan simbawa na Biblia: ‘Manmatalek ka ed Jehova ed simoon a pusom, tan agka onsasaral ed dilin pakatalos mo. Dia ed saray amin a dalan mo sikato so bidbiren mo, et itonton to ray basbas mo.’ (Uli. 3:5, 6) Ibabaga na sayan teksto ya ‘agka onsasaral ed dilin pakatalos mo.’ Insan to imbagan “[si Jehova] so bidbiren mo.” Sikato labat so walaay perpekton panagnonot. Kanian no walay dedesisyonan tayo, aralen tayoy ibabaga na Biblia pian naamtaan tayoy panmoria na Dios. Insan satan so nepeg ya pangibasiyan tayoy desisyon tayo. Ontan so panagdesisyon ya limpioy panagnonot—say pangalig ed panagnonot nen Jehova.
IPASAL SO PAKAYARIN MANTALOS
11. Antoy nepeg ya gawaen na sakey no labay ton aralen so dugan panagdesisyon?
11 Aliwan mainomay ya aralen so dugan panagdesisyon tan anggan say mismon panumpal ed desisyon tayo. Lalo lan mairap iya ed saray balo nid katuaan odino saramay onaaligwas ni labat ed espiritual. Balet posible so itatken dad espiritual. Diad Biblia et tinukoy ira bilang ‘melag ya ugugaw’ ya aliling toy manaaral ni labat ya onakar. Diad unona et angkekelag ni kupbang na ugaw balet makaaral ya siansia no ipasal lan ipasal. Ontan met so nepeg a gawaen na sakey no labay ton aralen so dugan panagdesisyon. Imbaga nen apostol Pablo ya saray matatken ed espiritual et ‘manguusar ed pakayari ran mantalos kanian nipapasal itan a mangibiig ed duga tan aliwa.’ Ipapanengneng na salitan “manguusar” tan ‘nipapasal’ ya kaukolan so tuloytuloy ya pansagpot, tan ontan so nepeg ya gawaen na saray balo ni.—Basaen so Hebreos 5:13, 14.
12. Mangiter na alimbawa no panon tayon naaralan so dugan panagdesisyon?
12 Singa abitlad gapo, inagew-agew tayon mandedesisyon, melag man o baleg. Unong ed sakey ya research, masulok ya 40 porsiento na gagawaen tayo et base ed apasalan tayo tan agninonot ya maong. Alimbawa, kada kabuasan et mandedesisyon ka no antoy isulong mo. Ompan isipen mon agtanton importante itan ya desisyon, kanian agmo la nonoten a maong lalo la no manaapura ka. Balet diad tua, importantin isipen no kasin say isulong mo et manepeg ed sakey a lingkor nen Jehova. (2 Cor. 6:3, 4) No mangasaliw kay kawes, antoy sankanonot mo? Kasin no antoy uso, odino nononoten mo met no kasin masimpit tan sarag moy presyo to? No dugay panagdesisyon tayo ed sarayan melag a bengatla, nipapasal tayoy pakayari tayon mantalos, ya ontulong pian makapandesisyon tayoy duga ed mas baleg iran dedesisyonan.—Luc. 16:10; 1 Cor. 10:31.
PABISKEGEY DETERMINASYON MON GAWAEN SO DUGA
13. Antoy makatulong pian nagawaan tayo so desisyon tayo?
13 Anggano duga so desisyon tayo, no maminsan et aliwan mainomay ya sumpalen itan. Alimbawa, wala ray labay da lan itunday panagsigarilyo da, balet agda nagagawaan ta kulang ira na determinasyon. Kaukolan ya mabiskeg so determinasyon tayon gawaen so desisyon tayo. Singa itan muscle na laman. No lanang ya nanausar, diman met lalon ombibiskeg. No matalag balet ya nanausar, onkapuy. Anto sirin so ontulong pian ombiskeg so determinasyon tayon gawaen so desisyon tayo? Kerewen tayoy tulong nen Jehova.—Basaen so Filipos 2:13.
14. Akin et mabiskeg so determinasyon nen Pablo ya gawaen so nepeg ton gawaen?
14 Asali iyan mismo nen Pablo. Aminsan et oniay imbaga to: “Walay pilalek kon manggawa na maong, balet ta agko nagawaan so labay ko.” Amta to no antoy labay tan nepeg ton gawaen, no maminsan balet et irap ton gawaen. Inamin to: “Diad inkatook et panlikliketan koy ganggan na Dios, balet nanenengneng ko ed laman ko so sananey a ganggan a misusumlangan ed ganggan na nonot ko tan itotonton to ak a magmaliw ya aripen na ganggan na kasalanan a walad laman ko.” Labay kasin ibaga na saya ya anggapo lay nagawaan nen Pablo? Andi. Imbaga to: “Salamat ed Dios diad panamegley nen Jesu-Kristo a Katawan tayo!” (Roma 7:18, 22-25) Insulat to ni: “Ta diad amin a bengatla et ombibiskeg ak diad panamegley na samay mangiiter ed siak na pakayari.”—Fil. 4:13.
15. Akin et nepeg ya determinado itayon gawaen so duga?
15 Malinew sirin ya pian abobonan itayo na Dios, nepeg ya determinado itayon gawaen so duga. Nonoten imay imbaga nen Elias ed saray mandadayew ed si Baal tan apostatan Israelita diad Palandey Carmelo: ‘Panon kabayag ya manpawilpawil kayod nankaduan kanonotan? No si Jehova so Dios, ontumbok kayo ed sikato; balet no si Baal, sirin ontumbok kayo ed sikato.’ (1 Ara. 18:21) Amta na saray Israelita ya si Jehova labat so nepeg dan dayewen, balet ‘nankaduay kanonotan’ da. Nanengneng tayoy baleg a pandumaan ed si Josue, ya oniay imbaga tod saray Israelita pigaran taon lay apalabas: “No isipen yo a mauges so panlingkor ed si Jehova, manpili kayo ed sayan agew no siopa so panlingkoran yo . . . balet nipaakar ed siak tan say abung ko, manlingkor kami ed si Jehova.” (Jos. 24:15) Antoy resulta na determinasyon nen Josue? Sikato tan saray kakaiba to et abendisyonan ya manayam ed Insipan a Dalin, “dalin a panag-agusay gatas tan dilo.”—Jos. 5:6.
MANDESISYON NA MAKABAT PIAN NABENDISYONAN
16, 17. Antoy maabig ya resulta no mandesisyon tayo unong ed panlabayan na Dios? Mangiter na alimbawa.
16 Walay brother ya agano ni labat ya abautismoan. Walay asawa to tan taloray anak da ya angkekelag ni. Sikatoy kokombinsien na katrabaho to ya onalis irad kompanyan mas baleg so sueldo tan mas dakel so benepisyo. Nannonot a maong so brother tan impikasi to itan. Anggano melag labat so sueldod trabaho to natan, anggapoy loob na Sabado-Simba kanian makakapiaral tan makakapanpulong kaibay pamilya to. Naisip ton no onalis na trabaho, naderal ’tan ya eskedyul da. Antoy gawaen mo no sikay walad situasyon to?
17 Ninonot na brother ya naapektoay espiritualidad to, kanian agto inawat so trabahon mas baleg so sueldo. Nagbabawian to kasi itan ya desisyon to? Andin balot. Amta ton mas importante parad sikaran pamilya so espiritual iran bendisyon nen say baleg a sueldo. Malikeliket iran sanasawa nen imbaga na panguloan ya anak dan bii a mantaon na samplora ya inar-aro to ran maong, pati ray agagi, tan si Jehova. Imbaga ton labay to lan idedikay bilay tod si Jehova tan manpabautismo. Seguradon naapresya ton maong so alimbawa na ama to lapud inyuna toy panlingkor ed si Jehova.
18. Akin et importante ya makabat so pandesisyon tayo diad inagew-agew?
18 Singa si Moises ya indaulo to ray Israelita diad kalawakan, pigaran dekada lan idadaulo nen Jesu-Kristo iray totoo na Dios ed sayan mundo nen Satanas. Tan singa si Josue ya angiloob ed saray Israelita diad Insipan a Dalin, akaparaan lay Jesus ya panganggaen iyan mauges a mundo tan iter ed saray papatumbok to so insipan ya balon mundo na inkatunong. (2 Ped. 3:13) Kanian agti la komon papawilen so datin panagnonot, ugali, kagagawa, tan panlabayan tayo. Saya la so panaon pian mas talosan no antoy labay na Dios ya gawaen tayo. (Roma 12:2; 2 Cor. 13:5) Komon ta napatnagan ed saray desisyon tan pipilien mo ya makanepegan ka parad andi-anggaan ya bendisyon na Dios.—Basaen so Hebreos 10:38, 39.
^ par. 7 Say sakey nin rason ya oniay gagawaen da et pian nipanengneng na saray bai tan laki so apo ra ed saray kakaaro tan kakanayon da.


text:
Interfaith
—Kasin Aabobonan na Dios?
“Kasin pankakasakeyen itayo na relihyon o pansisianen to itayo?” Intepet itan ed saray manbabasa na The Sydney Morning Herald. Manga 89 porsiento ed saray tinepetan so angibaga ya pansisianen itayo na relihyon.
DUMA balet so opinyon na saramay onsusuportad interfaith odino panlalaok na nanduruman relihyon. “Ibagam pad siak no walay relihyon ya anggapoy panangasi . . . , anggapoy pibabali tod kaliberliber . . . , aliwan makaaro,” so kuan nen Eboo Patel, founder na Interfaith Youth Core.
Wala ray pankanawnawan mankakasakey iray Budista, Katoliko, Protestanti, Hindu, Muslim, tan arum ni pian ekalen so kairapan, ilaban so human rights, ibawal so pangusar na akakotkot iran bomba, odino ipaimano so problemad kaliberliber. Mantitipon iray nanduruman relihyon pian pantotongtongan no panon iran nawalaan na saksakey a kanonotan tan gagala. Iseselebra day pandurumaan da diad panamegley na piesta, musika, dasal, seremonya ya manselsel iray kandila, tan arum ni.
Kasin say panlalaok na saray relihyon so paraan pian naandi so pankokontraan na nanduruman pananisia? Kasin say interfaith so paraan na Dios pian niwalay mas maabig ya mundo?
PANKAKASAKEY
—ANTOY KASALAT TO?
Ipapasirayew na sakey ed saray sankabalgan ya organisasyon na interfaith ya walay membro ton masulok ya 200 a relihyon tan aktibo itan ed 76 ya bansa. Say ibabaga ran gagala na satan et “ipaseseg so tuloytuloy, tan inagew-agew ya pantutulongan panamegley na interfaith.” Pero diad tua, mainomay labat itan ya ibaga balet mairap ya gawaen. Singa bilang, unong ed saray manag-organisa, kaukolan dan alwaran iray salitan usaren dad resolusyon da pian agnaopendi so amayamay ya relihyon tan lokal iran grupo ya pinmirma ed dokumento. Akin? Say sakey a rason et ag-ira makapanpapaknaan no kasin bitlaen day Dios ed resolusyon. Kanian, pinaliisan day antokaman ya nipaakar ed Dios odino pamitlad sikato.
No agkabiangan so Dios, antoy papel na pananisia? Sakey ni, antoy pidumaan na ontan ya organisasyon ed arum ya aliwan relihyoson organisasyon ya ontutulong ed saray mankaukolan? Kanian seguro deneskribe na satan ya grupo na interfaith so organisasyon da, aliwan bilang sakey a relihyoson grupo, noagta “sakey ya organisasyon ya mangipapaseseg ed pankakasakey.”
KASIN MAGENAP LAY PANGIPASESEG NA KAMAONGAN?
“Amin ya manunan relihyoson tradisyon et walaan na parehon mensahe: aro, panangasi tan panamerdona,” so inkuan na Dalai Lama, sakey ed saray kabkabat ya onsusuportad interfaith. Inyarum to ni: “Say importante et magmaliw irayan kabiangan na inagew-agew a kabibilay tayo.”
Tua, talagan importante iray kualidad ya aro, panangasi, tan panamerdona. Diad samay tatawagen ya Golden Rule, imbaga nen Jesus: “Sirin, amin a bengatlan labay yon gawaen na totoo ed sikayo, ontan met so nepeg yon gawaen ed sikara.” (Mateo 7:12) Balet, kasin say tuan pananisia et basta labat pangipaseseg na kamaongan?
Oniay imbaga nen apostol Pablo nipaakar ed saramay kapanaonan ton mangibabagan manlilingkor irad Dios: “Tatasian ko a maseseg ira parad Dios; balet aliwan unong ed suston pikakabat.” Antoy problema? Say kuan nen Pablo: “Lapud agda aamtaen so inkatunong na Dios, . . . labay dan iletneg so inkatunong dan dili.” (Roma 10:2, 3) Lapud aliwan susto so pikakabat dad no antoy labay na Dios a gawaen da, say seseg
SAY PANMORIA NA BIBLIA ED INTERFAITH
“Maliket iray mareen,” so kuan nen Jesus. (Mateo 5:9) Ginawa nen Jesus no antoy impulong to diad impangipaseseg tod pagmaliw ya agmaruksa tan impasabi toy mensahe na kareenan ed saray totoon nanduruma so nanlapuan dan relihyon. (Mateo 26:52) Saramay angawat ed satan et niyapit irad sakey tan sakey diad malet ya bedber na aro. (Colosas 3:14) Balet kasin say gagala nen Jesus et pankasakeyen labat iray totoon nanlapud nanduruman relihyon pian niwalay kareenan ed limog da? Kasin sikatoy akibiang ed saray paraan na panagdayew na arum?
Saray lider na relihyon na saray sekta na Fariseo tan Saduceo et maruksa dan sinumpay Jesus, tan labay da ni ingen ya pateyen. Antoy ginawa nen Jesus? Ingganggan to ray disipulo to: “Paulyan yo ra labat. Sikaray bulag a manangigiya.” (Mateo 15:14) Ag-impaseseg nen Jesus so pikasakey ed ontan iran totoo.
Asabi panaon, niletneg so Kristianon kongregasyon ed Corinto, diad Gresya
Malinlinew ya kokontraen na Biblia so interfaith. Balet ompan isipen mo, ‘Panon sirin ya niwalay tuan pankakasakey?’
PAMAWALA NA TUAN PANKAKASAKEY
Saray kompanya na konstruksion et dakel so trabahador da. Nasumpal da kasi proyekto no ag-ira makapanpaknaan ed no anton plano so usaren da?
Singa ontan met so situasyon natan na saray organisasyon na interfaith. Anggaman ipapaseseg day pankakasakey tan respeto ed arum, anggapoy pankakasakeyan dan plano no panon ya niwalay pananisia. Kanian naapag ni ran siansia lapud saray isyu nipaakar ed moral tan doktrina.
Walad Biblia iray estandarte na Dios, ya singa iratan sakey a plano. Sarag tayon ibase so kabibilay tayod ibabaga na Biblia. Saramay angawat ed satan et atalonaan day panangidumaduma na lahi tan naaralan day saniiban mankimey a mareen tan nankakasakey. Impasakbay la ya na Dios: “Ipawil ko ed saray baley so malinis a pansasalita, pian sikara ya amin tawagan da komon so ngaran nen Jehova, pian manlingkor ira ed sikato a benebenek.” Niwalay pankakasakey lapud “malinis a pansasalita” odino puron lenguahe
Maliket kan iimbitaan na Saray Tasi nen Jehova ya onatendid Kingdom Hall ya asingger ed sikayo pian nanengneng mon mismo so makapadinayew ya kareenan tan pankakasakey da.


text:
Indese na Tema Parad 2017 ya Onliing!
Say Onliing! so magasin ya makapainteres ed publiko ya sankarakelan ya nibubunog ed interon mundo!
Diad taon 2017, masulok ya 360 milyon ya kopya ed masulok ya 100 a lenguahe!
AYAYEP TAN TANAMAN
Arctic Tern: No. 4
INTERBYU
KABKABAT YA TOTOO NENSAMAN
Alhazen: No. 6
MISELANYOS
PANGASIKASO ED LAMAN TAN MEDISINA
Tinedyer ya Walay Depresyon: No. 1
RELASYON NA TOTOO
Ibangat so Ananak ya Manpaabeba (atateng): No. 6
Ipasal Iray Anak ed Kimey ed Abung (atateng): No. 3
Kasin Ipeligrom so Bilay Mo Pian Labat Man-enjoy Ka? (kabataan): No. 5
No Anggapo Lad Pudir Yo Iray Anak Yo (sanasawa): No. 4
No Maneermen Iray Ugugaw: No. 2
No Ompatey so Ateng (kabataan): No. 2
No Panon ya Ipanengneng so Apresasyon (sanasawa): No. 1
Say Imis Mo—Sakey a Regalo: No. 1
‘Say Maabig a Ngaran et Mas Maong nen say Dakel a Kayamanan:’ No. 4
RELIHYON
Kasin say Biblia et Talagan Nanlapud Dios? No. 3
SARAY NAGAGAWA TAN SITUASYON ED MUNDO
SARAY TASI NEN JEHOVA
“Makakaakis Kami ed Impanengneng Dan Aro” (Yegyeg ed Nepal): No. 1
SAY EBAT NA BIBLIA


text:
Baleg so Epekto na Pangibano
“HELLO! Kumusta ka?”
Seguradon mabetbet mon uusaren itan a panangibano. Ompan walay kaiba to ni ingen ya pasamano odino lakap. Nayarin aliwan parepareho so kustombre tan saray salitan uusaren ed nanduruman lugar, balet say gagala na pangibano et pareho labat. Diad tua, say agpangibano et nayarin ipasen ya aliwan makaaro odino pakapatnagan na aliwliwan ugali.
Balet aliwan amin et apasal ya mangibano. Nayarin say arum et mabaing odino abebbebay pakanengneng dad sarili da, ya pakalikna ra et anggapoy malabay ed sikara. Say arum balet et naiirapan ya ibano so arum ya duma so lahi, kultura, odino kipapasen dad bilay. Balet anggan say antikey labat a pangibano et baleg so epekto to.
Tepetay sarilim: ‘Antoy nagawaan na pangibano? Tan antoy naaralan kod Salita na Dios nipaakar ed panangibano?’
IBANO SO “AMIN A KLASE NA TOTOO”
Nen inawat nen apostol Pedro ed Kristianon kongregasyon si Cornelio, say unonan Kristianon Gentil, imbaga to: “Anggapoy lalabien na Dios.” (Gawa 10:34) Ag-abayag, insulat nen Pedro ya “labay [na Dios] ya amin et naikday pankanawnawan magbabawi.” (2 Ped. 3:9) Nayarin say unonan pangiyaplikaan tayo ed saratan a teksto et samay manaaral ni labat na Biblia. Balet impaseseg met nen Pedro ed saray Kristiano: “Igalang yoy amin a klase na totoo, aro yoy amin ya agagi yo.” (1 Ped. 2:17) Sirin, agta maabig no ibano tayoy arum antokaman so lahi, kultura, odino kipapasen dad bilay? Sakey itan ya paraan pian nipanengneng so galang tan panangaro.
Binilin nen apostol Pablo iray walad kongregasyon: “Awat yo so sakey tan sakey, a singa ed impangawat na Kristo ed sikayo.” (Roma 15:7) Espisipikon binitla nen Pablo iray agagi ya ‘nagmaliw a makapabiskeg a tulong’ ed sikato. Mas kakkaukolan na saray agagi natan so panamabiskeg legan ya papasyaen nen Satanas so panangataki to ed totoo na Dios.—Col. 4:11, paimanod leksab; Apo. 12:12, 17.
Nanengneng tayod saray alimbawa ed Biblia ya baleg so epekto na pangibano pian nalikna ran welcome ira.
PANAMASEGURO, PANAMASESEG, PANANGARO
Nen sinmabi panaon pian iyalis so bilay na Anak na Dios ed eges nen Maria, imbaki nen Jehova so sakey ya anghel a mitongtong ed sikato. “Maabig ya agew, sika ya apaboran a maong,” so imbaga na anghel diad gapo, “si Jehova et walad sika.” Balet “apagaan a maong” si Maria, mankelaw no akin ya mitotongtong ed sikato so sakey ya anghel. Nen naimano itan na anghel, imbaga to: “Agka natatakot, Maria, ta pinaboran ka na Dios.” Impaliwawa tod si Maria ya gagala na Dios ya sikatoy mangiyanak ed Mesias. Imbes ya napagaan ni, oniay imbaga nen Maria: “Siak so biin aripen nen Jehova! Nagawa komon ed siak so unong ed imbagam.”—Luc. 1:26-38.
Sakey a pribilehyo parad samay anghel ya sikatoy usaren nen Jehova bilang mensahero to; balet agto impasen so sarili to ya atagtagey pian mitongtong ed sakey ya imperpekton too. Imbano to ni antis ton imbaga so mensahe to. Antoy naaralan tayod satan? Nepeg ya akaparaan tayon ibano so arum tan pasesegen ira. Anggan diad pigaran salita labat, natulongan tayoy arum, tan nipaseguro ed sikara ya talagan kabiangan ira ed totoo na Dios.
Dakel so akabat nen Pablo ed saray kongregasyon diad interon Asia Minor tan Europa. Karga na saray sulat to so dakel ya espisipikon panangibano. Nabasa tayo iratan ed Roma kapitulo 16. Dakel ya Kristiano so pinawitan to na panangumusta. Binitla toy Febe, ya “agi tayon bii,” tan pinaseseg to ray agagi ya “sikatoy awaten [da] bilang kaparan mananisia ed Katawan diad paraan a manepeg ed saray masanto tan iter [dad] sikatoy antokaman a tulong a nakaukolan to.” Kinumusta met nen Pablo si Prisca tan Aquila, ya “sikaray pisasalamatan [to] ontan met na amin a kongregasyon na saray nasyon.” Kinumusta to met so arum ya nayarin agkabkabat natan—say ‘inad-aro ton Epeneto’ ontan met si “Trifena tan Trifosa, saray bibiin mansasagpot a maong ed kimey na Katawan.” On, mabulbulos ya kinumusta nen Pablo iray agagi to.—Roma 16:1-16.
Isipen pay liket ya alikna ra nen naamtaan dan sikaray sankanonot. Seguradon inmelet so panangaro da ed si Pablo tan ed sakey tan sakey! Tan seguradon apaseseg met so arum ya Kristiano nen abalitaan da itan ya maaron panangibano, tan atulongan iran mansiansian mabiskeg ed pananisia. On, saray panangibano ya walaan na personal ya interes tan komendasyon et mamaelet na pankakaaro tan makatulong ed pankakasakey na saray matoor ya lingkor na Dios.
Kaepas nen Pablo ed daongan na Puteoli tan amaarap ed Roma, saray agagi ya nanlapud abalaten et akinengnengan ed sikato. Nen anengneng ira nen Pablo manlapud arawi, sikatoy “akisalamat ed Dios tan apabiskeg.” (Gawa 28:13-15) No maminsan, nayarin say nagawaan tayo labat et onimis tan ompayapay no ibano tayoy arum. Balet anggan say ontan ya panangibano et mamabiskeg la ed sakey, a nayarin nadi-depress o naeermenan.
PANGIGAPOAN NA TONGTONGAN
Say disipulo a si Santiago et kaukolan toy mangiter na ambelat a simbawa. Say arum ya Kristiano et magmamaliw ya agmatoor lapud pikakaaro dad totoo ed mundo. (Sant. 4:4) Balet imanoen no panon ya inggapo nen Santiago so sulat to:
“Siak, si Santiago, ya aripen na Dios tan nen Katawan a Jesu-Kristo, et nansulat ak ed 12 tribu a nitaytayak ed nanduruman pasen: Awat yoy panangumustak!” (Sant. 1:1) Seguradon mainomay ya inawat na saray nambasa na sulat to iray bilin to nen anengneng dad panangibano to ya parehoy kipapasen da ed Dios. On, say mapaabeban panangibano so nayarin pangigapoan na tongtongan nipaakar ed seryoso iran bengatla.
Say talagan epektibo ya panangibano, anggano antikey, et nepeg ya nanlapud puso tan napatnagan so tuan panangaro. Tua itan anggano singa ag-itan naiimano. (Mat. 22:39) Walay sakey a sister ed Ireland ya sinmabi ed Kingdom Hall nen asingger lan onggapo so aral. Nen sikatoy manaapuran onloob, walay brother ya linmingaw, inmimis, tan imbaga tod sikato: “Kumusta? Maong ta wadia ka.” Insan la yinmurong imay sister.
Kayari pigay simba, inasinggeran na sister imay brother tan imbaga to ya walay dadalanen ton makapaaburidon situasyon diad abung da. “Maer-ermen ak ed saman ya labi,” so kuan to, “agak lawari miaral. Agko la masyadon natandaan iramay inaral, balet say atantandaan ko et say impangibanom. Aliknak ya talagan welcome ak. Salamat.”
Ag-amta na saman ya brother ya baleg so epekto na samay antikey ya impangibano to. “Nen imbaga tod siak so epekto na samay imbagak,” so imbaga na brother, “malikeliket ak ta sikatoy imbanok. Talagan balibali ed liknaan.”
Insulat nen Solomon: “Ibantak mo ed danum so tinapay mo, ta kalabas na dakel ya agew et naromog mo lamet itan.” (Ecl. 11:1) No sankanonot tayo so kaimportantian na pangibano ed arum, lalo lad saray kapara tayon Kristiano, napabiskeg tayo ra tan say sarili tayo. Kanian lanang tayon tandaan ya baleg so epekto na panangibano.


text:
KAPITULO 21
Diad Sinagoga ed Nazaret
BABASAEN NEN JESUS SO LUKOT NEN ISAIAS
SINALI NA SARAY TAGA NAZARET A PATEYEN SI JESUS
Seguradon mantatalaran la iray taga Nazaret. Mankakarpentero diman si Jesus antis ya inmalis pian manpabautismo ed si Juan manga sakey taon lay apalabas. Balet natan et kabkabat lan manggagaway makapakelkelaw iran bengatla. Sikatoy labalabay lan nanengneng na saray kabaleyan to ya manggaway milagro.
Lalo ran eksayted nen linmay Jesus ed sinagoga ra, a singa datin gagawaen to. Diman et manpipikasi ira tan babasaen da ray libro nen Moises, a singa gagawaen “diad saray sinagoga kada sabaton.” (Gawa 15:21) Babasaen met iray kabiangan na saray mapropetikon libro. Nen inmalagey si Jesus pian manbasa, mapatnag ya abirbir to ray dakel ya wadman lapud pigay taon ya inyatendi tod sinagoga ra. Inyawat dad sikatoy lukot nen propeta Isaias. Imbuskag tod pakabasaan na Sakey a nilanaan na espiritu nen Jehova, ya wala natan ed Isaias 61:1, 2.
Imbasa nen Jesus no panon a sayan impasakbay a Sakey et ipulong toy kibulos na saray naaripen, kipawil na pakanengneng na saray bulag, tan isabi na makapaliket a taon nen Jehova. Impawil nen Jesus so lukot ed lingkor tan inmirong. Sikatoy sankanengneng na amin a wadman. Insan nansalita, nayarin kalabas na pigaran minuto, tan oniay importantin kabiangan na imbaga to: “Diad sayan agew et asumpal iyan kasulatan a kaykayari yon nadngel.”—Lucas 4:21.
Pandinayewan na totoo “iray makapasagyat ya ibabaga to,” tan inkuan da: “Agta saya imay anak nen Jose?” Balet lapud atebek ton labay dan nanengneng a manggaway milagro a singa saray narerengelan dan gagawaen to, intuloy nen Jesus: “Seguradon iyaplika yod siak iyan panangibaga, ‘Managtambal, paabig moy sarilim. Gawam met dia ed mismon baley mo iray nadngelan mi ya agawa ed Capernaum.’” (Lucas 4:22, 23) Nayarin parad saray datin kabaleyan nen Jesus, kaukolan ya diad mismon baley to so pangigapoan ton mantambal, pian sikaray unonan natulongan to. Kanian posiblin inisip da ya imbaliwala to ra.
Lapud atebek toy nononoten da, sinalambit nen Jesus so pigaran agawa diad history na Israel. Inkuan ton dakel so abalo ed Israel diad panaon nen Elias, balet ag-imbaki si Elias ed anggan sakey ed sikara. Imbes, sikatoy linmad aliwan Israelitan balo ed Zarepat, baley ya asingger ed Sidon, tan diman nanggaway manangisalbay-bilay a milagro. (1 Arari 17:8-16) Tan diad panaon nen Eliseo, amayamay so akating ed Israel, balet ta say pinaabig to labat et say Siryanon si Naaman.—2 Arari 5:1, 8-14.
Antoy reaksion na saray kabaleyan nen Jesus ta nayarin inisip da ya aliway impangusar tod saray agawad apalabas pian ipasagilig ya makasarili tan anggapoy pananisia ra? Akapasnok iray wadman ed sinagoga, inmalagey ira, tan impaway dan tampol ed syudad si Jesus. Inyakar dad tagey na palandey ya akaletnegan na Nazaret, tan sinali dan ipelag ed kelas. Balet ta akatakas tan agda asakitan. Paonla la natan si Jesus ed Capernaum, ya asingger ed Dayat na Galilea.


text:
KAPITULO 44
Nepeg a Saray Kaaro Tayo et Mangaaro ed Dios
SARAY kakaaro et totoo a labay tayon katongtong tan kaulop. Balet importante so pakawalaan na dugan klase na kakaaro. Siopa so nibagam a sankaabigan a nakaaro tayo?— On, si Jehova a Dios.
Nayari tayo kasin nakaaro so Dios?— Ibabaga na Biblia a si Abraham, sakey a toon nambilay nensaman, so “kaaro nen Jehova.” (Santiago 2:23, NW) Antam no akin a sikatoy kaaro nen Jehova?— Say ebat na Biblia et lapud tinulok nen Abraham so Dios. Sikatoy tinmulok anggano say impagawa ed sikato et mairap a gawaen. Kanian pian magmaliw a kaaro nen Jehova, nepeg tayon gawaen so makapaliket ed sikato, a singa ginawa nen Abraham tan singa naynay a ginawa na Sankamaongan a Managbangat.
Inkuan nen Jesus ed saray apostol to: “Sikayo so kakaarok, no gawaen yo so saray bengatla ya ingganggan ko ed sikayo.” (Juan 15:14) Lapud amin ya imbaga nen Jesus ed totoo et nanlapud si Jehova, say labay ya ibaga nen Jesus et saray kakaaro to et saraman so angunor ed ipapagawa na Dios ed sikara. On, amin a kakaaro to so angaro ed Dios.
Arum ed saray sankaapitan a kakaaro na Sankamaongan a Managbangat et saray apostol to, a saray litrato ra so nanengneng mo diad pahina 75 na sayan libro. Akiulop ira ed sikato a nambiahe tan sikatoy tinulongan dan nampulong. Maslak et kaulop nen Jesus irayan lalaki. Nandurungo ira ed panangan. Nantotongtongan da so nipaakar ed Dios. Tan saniiba iran nanggawa na arum niran bengatla. Balet ta dakel niray kakaaro nen Jesus. Sikatoy tinmuloy ed sikara, tan maliket iran nankakaiba.
Say sakey a pamilyan labalabay nen Jesus a tuloyan et manaayam ed melag a baley na Betania, asingsingger ed baleg a syudad na Jerusalem. Kasin nanonotan mo ira?— Sikara di Maria tan Marta tan say agi ra, si Lazaro. Tinawag nen Jesus si Lazaro bilang kaaro to. (Juan 11:1, 5, 11) Say rason a labalabay nen Jesus iyan pamilya tan nanliketan toy akiulop ed sikara et lapud inaro ra si Jehova tan nanlingkor ira ed Sikato.
Agkabaliksan na saya a si Jesus et aliwan mapangasi ed totoo ya agnanlingkor ed Dios. Sikato met so mapangasi ed sikara. Sikato ni ingen so linma ed kaabungan da tan akipangan ed sikara. Saya so rason no akin ya imbaga na arum a si Jesus et “kaaro na saray managsingil na buis tan saray managkasalanan.” (Mateo 11:19, NW) Say katuaan to et aglinma si Jesus ed kaabungan na sarayan totoo lapud labay toy klase na panagbilay da. Sikaray binisita to ta pian nitongtong to ed sikara so nipaakar ed si Jehova. Nanggunaetan ton tulongan ira pian ontunda la iran manggawa na saray mauges tan manlingkor ira ed Dios.
Aminsan ya agew et agawa iya diad syudad na Jerico. Ondadalan labat ed saman si Jesus a paonla ed Jerusalem. Dakdakel so totoo diman, tan wadman met so sakey a lakin manngaran na Zaqueo. Labay ton nanengneng si Jesus. Balet ta melmelag si Zaqueo, tan agto nanengneng lapud asaniban na dakel a totoo. Kanian sikatoy binmatik ed banda’d unaan na dalan tan kinmalab ed kiew ta pian nanengneng toy Jesus ya ondalan.
Sanen akasabi si Jesus ed saman a kiew, tinmangay tan inkuan to: ‘Apuram so onepas, lapud onla ak natan ed abung mo.’ Balet si Zaqueo so mayaman a too a nanggawa na mauges iran bengatla. Akin a labay nen Jesus so onla ed abung na ontan a klase na too?—
Aliwan lapud labay nen Jesus so klase na panagbilay na saman a laki. Sikatoy linma diman pian itongtong to ed si Zaqueo so nipaakar ed Dios. Naimano nen Jesus no panon a sikatoy nanggunaetan na saman a laki a nanengneng. Kanian amta to a si Zaqueo et labay toy ondengel. Saya so maabig a pankanawnawan nitongtong ed sikato so klase na panagbilay ya ibabaga na Dios a nepeg a tumboken na totoo.
Kanian, antoy agawa bilang resulta?— Labalabay nen Zaqueo iray bangat nen Jesus. Panermenan to so impansaol to ed totoo, tan insipan ton ipawil so kuarta ra ya agto kanepegan ya alaen. Insan sikatoy nagmaliw a patumbok nen Jesus. Diad saman et nagmaliw a sankaaro si Jesus tan si Zaqueo.
No tumboken tayo so ehemplo na Sankamaongan a Managbangat, kasin bisitaen tayo iray totoo ya agtayo kakaaro?— On. Balet agtayo oonla ed abung da lapud labay tayoy klase na panagbilay da. Tan agtayo labay so manggawa na mauges a kaiba ira. Bisitaen tayo ira ta pian itongtong tayo ed sikara so nipaakar ed Dios.
Balet saray maapit a kakaaro tayo et saramay labalabay tayon nakaulop. Pian magmaliw iran dugan klase na kakaaro, nepeg a labalabay ira na Dios. Arum so nayarin agda ingen kabat si Jehova. Balet no sikatoy labay dan nakabat, natulongan tayo ira. Tan sano aaroen da la si Jehova a singa sikatayo, insan nayari tayo lan magmaliw a maapit a sankakaaro.
Wala so sananey a paraan pian naamtaan no kasin say sakey et magmaliw a maong a kaaro. Imanom iray gagawaen to. Kasin sikatoy manggagawa na makapuy ed arum a totoo insan to panliketan itan? Agta makapuy itan?— Kasin sikatoy naynay a sengegan na gulo? Agtayo labay so napilanor ed sikato, agta ontan?— Odino kasin gagagalaen toy manggawa na saray mauges insan to isipen a sikatoy masilib lapud sikatoy agnarel? Anggano satan a too et agnarel, anengneng na Dios so ginawa to, agta ontan?— Kasin saray totoon manggagawa na saray ontan et maong a pikaaroan tayo?—
Pialam so Bibliam. Nengnengen ta no antoy ibabaga na Biblia ed no panon a say kakaaro tayo so mangapekta ed panagbilay tayo. Say teksto so nabasa ed 1 Corinto kapitulo 15, bersikulo 33. Aromog mo la?— Onia so nabasa: “Agkayo patitilaan. Saray mauges a kaulop deralen da so saray maong ya ugugali.” Kabaliksan na saya a no miulop tayo ed mauges a totoo, ompan magmaliw itayo met a mauges. Tua met a say maong a kakaaro so ontulong ed sikatayon mamaaligwas ed maong iran ugali.
Agtayo lilingwanan a say sankaimportantian a Persona ed bilay tayo et si Jehova. Agtayo labay a naderal so relasyon tayo ed sikato, agta ontan?— Kanian nepeg a seguroen tayo a mikaaro tayo labat ed saraman so mangaaro ed Dios.
Say kaimportantian na dugan klase na kakaaro so nipabitar diad Salmo 119:115; Uliran 13:20; 2 Timoteo 2:22; tan 1 Juan 2:15.


text:
Kapigan Inyanak si Jesus?
Say ebat na Biblia
Ag-ibabaga na Biblia so petsa na inkiyanak nen Jesu-Kristo, a singa ipapanengneng na sarayan reperensya:
“Agtayo amta so tuan petsa na inkiyanak na Kristo.”—New Catholic Encyclopedia.
“Agtayo amta so eksakton petsa na inkiyanak na Kristo.”—Encyclopedia of Early Christianity.
Agdirektan eebatan na Biblia so tepet ya, ‘Kapigan Inyanak si Jesus?’ balet nabasa ditan so duaran agawa ed panaon na inkiyanak to ya akakombinse ed dakel a totoo ya aliwan Disyembre 25 so inkiyanak to.
Aliwan diad panaon na winter
Say panagparehistro. Antis ya inyanak si Jesus, ingganggan nen Cesar Augusto ya “manparehistro so amin a totoo.” Kaukolan ya manparehistro so amin “diad dilin syudad to,” a nayarin kaukolan day manbyahe na sakey simba o masulok ni. (Lucas 2:1-3) Satan ya ganggan—ya ginawa pian makatulong ed panagsingil na buis tan ed panagsundalo—et seguradon agnagustoan na saray totoo kanian imposible ya puersaen ira nen Augusto ya manbyahe na arawi ed panaon na winter ta lalo ran onsyodot.
Saray karnero. Saray managpastol et “manaayam ed kaumaan tan sanlabin manbabantay na saray pulok da.” (Lucas 2:8) Ibabaga na libron Daily Life in the Time of Jesus ya walad paway iray pulok manlapud “samay simba antis na Paskua [sampot na Marso]” ya anggad kapegleyan na Nobyembre. Insan inyarum na satan: “Akapukok iray pulok legan na panaon na winter; kanian ipapanengneng na sayan impormasyon ya aliwan duga so ibabaga ran petsa na Krismas ed panaon na winter, ta ibabaga na Ebanghelyo ya walad uma iray managpastol.”
Diad kagapoy autumn
Sarag tayon kalkulaen so inkiyanak nen Jesus no manbilang tayo na paatras manlapud petsa na impatey to nen Paskua, Nisan 14 diad panaon na spring ed taon 33 C.E. (Juan 19:14-16) Manga 30 so taon nen Jesus nen inggapo to so talora tan kapalduan taon ya ministeryo to, kanian sikatoy inyanak sirin nen kagapoy autumn na 2 B.C.E.—Lucas 3:23.
Akin et Disyembre 25 so Krismas?
Anggapoy ebidensya ya inyanak si Jesu-Kristo nen Disyembre 25, kanian akin et seselebraan so Krismas ed sayan petsa? Ibabaga na Encyclopædia Britannica ya nayarin pinili iya na saray lider na simbaan pian “ibansag itan ed petsa na paganon piesta na Roma parad ‘inkiyanak na agnatalo ya agew,’” ed panaon na winter solstice. Ibabaga met na The Encyclopedia Americana ya papanisiaan na dakel ya iskolar ya ginawa itan “pian mas naawat na saray pagano ya akomberte so Inkakristiano.”